Maksud “bandung” dalam mi bandung dan “belanda” dalam durian belanda

BAHASA kita kaya dengan kepelbagaian kata dan makna. Ada kalanya, kalau kita kurang mendalami ilmu bahasa, makna sesetengah perkataan boleh mengelirukan.

Ada perkataan yang banyak digunakan dalam nama makanan, binatang atau benda tetapi tidak ramai yang tahu makna sebenarnya. Apatah lagi, ia sering dikelirukan dengan nama tempat atau negara.

Sebagai contoh, perkataan “bandung” dalam nama makanan mi bandung dan minuman sirap bandung. Ramai fikir, ia merujuk kepada nama tempat, Bandung di Indonesia.

Begitu juga dengan nama buah, durian belanda. Adakah ia merujuk kepada negara Belanda?

Berikut adalah maksud sebenar kedua-dua perkataan ini, semoga maklumat ini memberi manfaat dan menambah minat anda terhadap ilmu bahasa, khususnya bahasa Melayu.

Bandung

Apabila kita menyebut bandung, ramai yang teringat pada nama tempat di Indonesia, iaitu Bandung yang terletak di wilayah Jawa Barat.

Menurut Pejabat Pengelola Informasi dan Dokumentasi (PPID) Kota Bandung, ada dua pendapat tentang asal-usul nama ibu kota Jawa Barat ini.

Pendapat pertama, ia berasal dari kata bendung atau bendungan. Dikatakan, sebelum tertubuhnya pemerintahan kabupaten Bandung, tanah itu merupakan sebuah danau (tasik) yang dinamakan sebagai Danau Bandung.

Ia dinamakan sedemikian kerana danau tersebut terbentuk apabila air dari Sungai Citarum terbendung oleh lava dari Gunung Tangkuban Perahu. Dari bendungan air itu, terbentuk danau yang juga dikenali sebagai Danau Bandung Purba.

Selepas air itu surut, kawasan tersebut dijadikan penempatan, iaitu kabupaten Bandung.

Pendapat kedua pula, dikatakan perkataan Bandung diambil dari kenderaan air yang digunakan oleh bupati (ketua kabupaten) Bandung yang bernama Raden Adipati Wiranatakusumah II untuk melayari Sungai Citarum.

Kenderaan itu dibuat daripada dua perahu yang diikat bersama, digelar sebagai perahu bandung.

Secara konsensus, itulah maksud bandung – dua benda yang dirangkaikan atau dipasangkan. Ini juga maksud bandung yang dicatat dalam Kamus Dewan Edisi Keempat.

Jadi, apabila kita menyebut air sirap bandung atau mi bandung, ia bukan bermakna minuman dan makanan itu berasal dari kota Bandung tetapi kerana ia dibuat menggunakan dua atau lebih bahan.

Sirap itu menjadi sirap bandung kerana proses pembuatannya membandungkan air sirap dengan susu.

Pakar bahasa, Profesor Emeritus Abdullah Hassan pula ada berkata, bandung itu bermaksud campur atau gabung. Sebab itu kita panggil mi bandung; dalam kuahnya dicampur pelbagai bahan seperti sayur, udang, telur, daging dan sebagainya.

Perkataan bandung juga ada ditemukan dalam nama benda lain, seperti dapur bandung (dapur kembar), ayam bandung (dua anak ayam yang keluar dari satu telur yang sama) dan rumah bandung (dua buah rumah yang bercantum menjadi satu).

Belanda

Belanda juga asalnya nama tempat. Ada banyak pendapat tentang asal-usul nama Belanda, sedangkan negara itu lebih dikenali sebagai Netherland atau Holland di Barat.

Ada yang kata, ia berasal dari sebutan Portugis, iaitu Holanda. Ada juga pendapat yang mendakwa ia datang dari sebutan bahasa Inggeris untuk orang Holland, iaitu Hollander.

Pendapat lain mendakwa ia datang dari warna rambut orang Belanda, iaitu blonde.

Satu lagi lebih menarik. Dikatakan pada abad ke-17, ada muzakarah dalam kalangan ulama di Palembang. Mereka menegaskan yang orang Melayu perlu kuat menolak hasutan bangsa asing yang datang dan suka memecah belah.

Menurut bahasa yang diguna pakai ketika itu, perlakuan memecah belah disebut belah nde (belah – memecah, nde – keluarga). Lama-lama, bangsa asing itu terus digelar Belanda.

Dalam Kamus Dewan Edisi Keempat, definisi Belanda hanya merujuk kepada negara Belanda.

Namun, menurut Abdullah Hassan, belanda dalam bahasa dan budaya Melayu bermaksud tipu atau tidak benar.

Sebab itu buah yang nampak seperti durian tetapi bukan durian dipanggil durian belanda (soursop). Rodensia yang nampak macam tikus tapi bukan tikus dipanggil tikus belanda (guinea pig).

Begitu juga dengan ayam belanda (turkey), isteri belanda (bantal peluk) dan janji belanda (janji palsu). – RELEVAN

Authors

Media Variasi

View all posts

Diyana Rahip

View all posts

View all posts

View all posts


Klip video anggota polis terima sesuatu mencurigakan disiasat – IPD Sandakan

SANDAKAN: Ibu Pejabat Polis Daerah (IPD) Sandakan mengesahkan menerima aduan berhubung sebuah klip video tular di media sosial membabitkan anggota polis dipercayai menerima sesuatu daripada seorang individu dalam keadaan mencurigakan.

Ketua Polis Daerah, ACP Abdul Fuad Abdul Malek berkata, siasatan oleh Bahagian Integriti dan Pematuhan Standard IPD Sandakan sedang dijalankan bagi mengenal pasti jika ada sebarang salah laku yang dilakukan oleh anggota berkenaan.

“Sekiranya ada bukti, pihak polis tidak teragak-agak akan mengambil tindakan tegas ke atas anggota terlibat dan juga pihak pemberi,” katanya dalam kenyataan di sini hari ini.

Abdul Fuad berkata, orang awam yang mempunyai maklumat berkaitan kejadian itu mohon berhubung dengan Ketua Bahagian Integriti dan Pematuhan Standard IPD Sandakan ASP Mohammed Noor Zaid Zainuddin di talian 013-3811239.

Dalam klip video berdurasi 20 saat itu menunjukkan dua anggota polis lelaki dan dua lelaki awam, yang seorang daripada lelaki awam itu menghulurkan sesuatu kepada seorang daripada anggota polis terbabit dalam keadaan mencurigakan di luar sebuah lot kedai dengan bidai ditutup (roller shutter). – BERNAMA


PBB berat sebelah, terlalu ikut telunjuk Israel punca Palestin terus ditindas

PETALING JAYA: Duta Palestin ke Malaysia, Walid Abu Ali membidas Pertubuhan Bangsa-Bangsa Bersatu (PBB) yang disifatkan tidak telus dan terlalu ikut telunjuk Israel.

Bercakap kepada Utusan Malaysia, Walid menyatakan PBB ‘sudah dibeli Israel’ apabila gagal bertindak membela nasib rakyat Palestin.

“PBB pandang Palestin dengan hanya sebelah mata berbanding Israel yang diagung-agungkannya.

“Apa jua resolusi yang dicapai dalam PBB untuk kesejahteraan Palestin tidak berguna langsung kerana sampai sekarang Zionis tetap menindas kami,” ujarnya.

Beliau berkata demikian selepas badan dunia itu mengecam tindakan Hamas menyerang Israel pada 7 Oktober lalu, dengan menyifatkannya sebagai ‘keganasan’.

Jelas Walid, sikap berat sebelah PBB terhadap Palestin boleh dilihat apabila berterusan membiarkan Zionis menindas negara itu dan rakyatnya.

“Jika PBB benar-benar mahu bantu Palestin, tiadalah perang berlaku, tiadalah Israel bina banyak penempatan haram di tanah kami dan tiadalah penduduk ditembak setiap hari,” ujarnya.

Selain itu, Walid memaklumkan, sokongan moral daripada pelbagai negara dan pihak amat diperlukan oleh rakyat Palestin dalam menghadapi penindasan serta kekejaman Israel.

Namun, sokongan sahaja masih tidak cukup untuk membebaskan negara itu daripada penjajahan rejim Zionis dan ia perlu disertakan dengan tindakan praktikal.

“Saya beri contoh, jika Amerika Syarikat (AS) boleh bantu Ukraine dengan memberi bekalan senjata untuk melawan tentera Russia, mengapa pejuang di Palestin tidak diberikan peluang yang serupa?

“Negara-negara Islam menerusi Pertubuhan Kerjasama Islam (OIC) juga boleh hulurkan bantuan serupa kepada Palestin menentang Israel.

“Sokongan moral itu penting untuk naikkan semangat, namun secara fizikalnya, kami hanya sendiri,” jelasnya.

Terdahulu, beberapa pemimpin negara Arab seperti Putera Mahkota Arab Saudi, Mohammed bin Salman; Presiden Turkiye, Recep Tayyip Erdogan dan Presiden Mesir, Abdel Fattah al-Sisi menzahirkan sokongan tidak berbelah bahagi kepada Palestin.

Mereka juga menggesa supaya situasi dipulihkan bagi meredakan keganasan yang berlaku.

Mohammed menyatakan Arab Saudi akan terus berdiri bersama rakyat Palestin dan akan melakukan sebaik mungkin untuk mengembalikan semula ketenangan dan kestabilan kepada wilayah-wilayah Palestin. – Utusan

Author

Media Variasi

View all posts

View all posts


Berita gembira buat para guru diumum esok – Fadhlina Sidek

CYBERJAYA: Kementerian Pendidikan (KPM) akan mengumumkan berita baik untuk warga pendidik sempena sambutan Hari Guru, esok.

Menteri Pendidikan, Fadhlina Sidek berkata, terdapat beberapa perkara penting yang akan disampaikan bagi menaikkan semangat para guru dan ekosistem pendidikan negara.

“Tidak perlu tunggu Perdana Menteri (Datuk Seri Anwar Ibrahim) untuk umumkan. Menteri Pendidikan sendiri akan umumkan sesuatu, jadi tunggu esok.

“Ada beberapa perkara yang saya fikir penting bagi menaikkan semangat para guru dan keseluruhan ekosistem pendidikan khususnya untuk negara,” katanya.

Beliau berkata demikian ketika ditemui pemberita pada Majlis Anugerah Guru Inspirasi (AGI) McDonald’s 2023 di Pusat Dagangan Antarabangsa Melaka (MITC), Ayer Keroh, Melaka, hari ini.

Sambutan Hari Guru merupakan satu hari istimewa yang diisyatiharkan untuk mengenang hari para guru dan disambut pada 16 Mei setiap tahun di Malaysia.

Tema Hari Guru bagi tahun 2023 adalah “Guru Insani Pemangkin Generasi Madani”.

Author

Diyana Rahip

View all posts

View all posts


Suri rumah meninggal dunia selepas jalani prosedur besarkan payudara

JOHOR BARU: Seorang suri rumah berusia 29 tahun meninggal dunia selepas dipercayai menjalani prosedur membesarkan payudara di sebuah kawasan perumahan di Skudai di sini.

Wanita yang dikenali sebagai Tan Wei Shan itu dikatakan menjalani prosedur itu di sebuah rumah dua tingkat di Taman Mutiara Rini, Skudai pada petang 29 Julai lalu.

Suaminya, seorang ahli perniagaan berusia 35 tahun yang hanya mahu dikenali sebagai Wong berkata, isterinya mula berasa pening dan tidak sihat sebaik pulang ke rumah.

“Dia mengadu sakit dan bengkak di dadanya. Petang berikutnya (30 Julai), isteri saya mendapatkan bantuan di sebuah klinik, dan kemudiannya dikejarkan ke hospital swasta untuk rawatan perubatan pada kira-kira jam 7 malam.

“Dia meninggal dunia sekitar jam 7 pagi Rabu lalu (2 Ogos),” katanya sambil menambah dia meninggalkan dua anak berusia 9 dan 12 tahun, lapor The Star.

Wong berkata pada mulanya, Tan ingin melakukan pembedahan wajah, dan mengenali pakar kecantikan itu melalui seorang rakan.

“Sepanjang empat bulan perbincangan mereka, pakar kecantikan itu tidak pernah memberitahu isteri saya bahawa dia tidak bertauliah.

“Jadi apabila dia meyakinkan isteri saya untuk membesarkan payudara, isteri saya bersetuju.

“Bagaimanapun, isteri saya kemudiannya mengubah fikirannya (mengenai pembesaran payudara) kerana bimbang tentang prosedur itu tetapi pakar kecantikan memberitahunya bahawa prosedur itu mesti diteruskan kerana dia sudah membeli peralatan itu,” dakwanya.

Tan dikebumikan pada Ahad (6 Ogos).

Ketika dihubungi, Ketua Polis Daerah Iskandar Puteri, Asisten Komisioner Rahmat Ariffin berkata, polis tahu mengenai kes itu dan kenyataan akan dikeluarkan tidak lama lagi.

Author

Taufik Asmady Abdul Aziz

View all posts

View all posts


Kanak-kanak maut dipercayai lemas di kolam renang

KUANTAN: Seorang kanak-kanak lelaki berusia 11 tahun maut dipercayai lemas di kolam renang sebuah hotel di Mentakab, Temerloh semalam.

Ketua Polis Daerah Temerloh, ACP Mohd Azhar Mohd Yusoff berkata, kejadian dipercayai berlaku pada 4.45 petang selepas mangsa yang merupakan anak tunggal, dibawa teman lelaki ibunya yang berusia 41 tahun untuk beriadah.

“Siasatan awal mendapati mangsa dipercayai hilang semasa teman lelaki ibunya leka menggunakan telefon bimbit di tepi kolam renang tersebut.

“Lelaki itu telah meminta bantuan pengawal keselamatan untuk mencari mangsa yang kemudiannya ditemukan dalam keadaan tidak sedarkan diri di dasar kolam renang yang berkedalaman dua meter,” katanya menerusi kenyataan di sini hari ini.

Mohd Azhar berkata, mangsa diberikan bantuan pernafasan kecemasan dan dikejarkan ke Klinik Kesihatan Mentakab, sebelum disahkan meninggal dunia.

Mayat mangsa dibawa ke Hospital Sultan Haji Ahmad Shah (HoSHAS) di Temerloh untuk bedah siasat.

Siasatan lanjut dijalankan mengikut Seksyen 31(1)(a) Akta Kanak-Kanak 2001 kerana kecuaian sehingga menyebabkan kematian mangsa, yang memperuntukkan hukuman denda maksimum RM20,000 atau penjara hingga 10 tahun atau kedua-duanya, jika sabit kesalahan. – BERNAMA


Masalah capaian internet dijangka selesai menjelang Jun ini – Fahmi

SHAH ALAM: Masalah capaian Internet dalam Malaysia terutama di kawasan luar bandar akan diselesaikan menjelang Jun ini, kata Menteri Komunikasi dan Digital, Fahmi Fadzil.

Beliau berkata, Kementerian Komunikasi dan Digital melalui Suruhanjaya Komunikasi dan Multimedia (MCMC) akan berbincang dengan syarikat telekomunikasi bagi mengenal pasti serta mencari penyelesaian sewajarnya.

Katanya, masalah itu mampu diselesaikan hampir sepenuhnya jika semua syarikat telekomunikasi dapat bekerjasama seperti berkongsi menara telekomunikasi.

“Apa yang saya tegaskan kepada pihak MCMC ialah kalau boleh menjelang Jun ini, masalah perkongsian rangkaian dan mutu kualiti (capaian Internet) akan diselesaikan.

“Melalui perbincangan saya bersama syarikat telekomunikasi sebelum ini, mereka menyatakan kesediaan untuk bekerjasama, mungkin perlukan sedikit masa antara mereka,” katanya semasa program Townhall Rakyat bersama Fahmi Fadzil anjuran Sinar Harian di sini malam tadi.

Bagaimanapun, Fahmi berkata, capaian Internet tidak hanya boleh diukur dengan jumlah menara telekomunikasi di sesuatu tempat sebaliknya perlu dilihat berdasarkan keadaan dan geografi kawasan itu terutama yang melibatkan tiga peratus kawasan berpenduduk yang belum memiliki liputan.

“Oleh itu, kita akan ikhtiarkan akses jalur lebar tanpa wayar yang akan menggunakan teknologi seperti satelit, mungkin kita akan teliti TV Wide Space dan beberapa teknologi lain yang akan membantu menyediakan akses,” katanya.

Beliau juga berkata, KKD sedang meneliti keperluan untuk meminda Akta Komunikasi dan Multimedia 1998 supaya seiring dengan perkembangan digital semasa.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pandu ‘Grab’, bas demi biaya rumah kebajikan warga emas

SEMENYIH: Seorang pemuda terpaksa melaksanakan pelbagai kerja bagi melunaskan hutang sewa beli Rumah Pertubuhan Kebajikan Warga Emas Al-Fattah yang berpusat di Taman Tasik Semenyih.

Mohammad Azlan Abdul Rahman, 30, berkata, pusat jagaan berdaftar di bawah Jabatan Kebajikan Masyarakat (JKM) dengan kira-kira 20 penghuni warga emas itu beroperasi di sebuah kediaman dua tingkat sejak 2018.

Bagaimanapun, pemilik rumah berkenaan terpaksa menjualnya kerana memerlukan wang, selepas berdepan isu kewangan sejak perintah kawalan pergerakan (PKP).

Azlan yang bekerja sebagai pemandu bas persiaran terpaksa melakukan lebih dua kerja seorang diri seperti menjadi penghantar makanan dan penumpang serta menjual ikan di pasar bagi menampung keseluruhan kos premis berjumlah RM18,000 termasuk perbelanjaan operasi, makan minum dan sewa rumah.

Tidak cukup dengan itu, anak tunggal kepada Abdul Rahman Abdullah, 55, dan Aishah Ibrahim, 56, terpaksa menjual aset peribadi termasuk sebuah kereta jenis Mercedes lama selain menggadai barangan kemas isterinya, Aminah Abdullah, 31, dan menggunakan wang simpanan bagi meneruskan kelangsungan hidup.

“Dua hari sebelum PKP, duit dalam beg dompet saya hanya berbaki RM150 sahaja, saya sudah gunakan termasuk wang simpanan beli keperluan pusat kebajikan, langsai sewa, bil, gaji.

“Saya terduduk seketika, kerana memikirkan cara mencari dana dan saya tebalkan muka minta bantuan pelbagai pihak termasuk wakil penduduk

“Warga emas ini tidak dipedulikan anak atau ahli keluarga,” katanya.

Pemuda ini yang memiliki kejuruteraan perkomputeran mula menguruskan pusat berkenaan setelah bertemu seorang gelandangan warga emas wanita yang kelaparan meminta makanan ketika berehat di sebuah hentian rehat dan rawat (R&R) utara dia sedang membawa bas pelancong ke Thailand.

Mengenangkan nasib wanita tersebut, dia menyatakan hasratnya kepada ibunya untuk membuka pusat jagaan orang tua, kira-kira lima tahun lalu.

Pusat jagaan itu kini mempunyai empat kakitangan termasuk ibunya yang sudi menjaga mereka bersama.

“Saya sendiri pun tak sangka sangka boleh buka pusat jagaan ini. Saya hanya berserah pada petunjuk Allah SWT sahaja.

Katanya, dia sedang membuat permohonan geran kepada pihak JKM selain proses berdaftar dengan Majlis Agama Islam Selangor (MAIS).

Author

Tun Puteh Wanti

View all posts

View all posts


Kematian kanak-kanak lelaki di Kluang bukan disebabkan strok haba – JKNJ

JOHOR BAHRU: Kematian seorang kanak-kanak lelaki berusia 12 tahun di Kluang semalam bukan disebabkan strok haba.

Pengarah Kesihatan Johor, Dr Mohtar Pungut @ Ahmad berkata, punca kematian kanak-kanak berkenaan disahkan akibat Renjatan Septik sekunder kepada Meningoencephalitis (Septic Shock secondary to Meningoencephalitis).

“Adalah dimaklumkan siasatan yang telah dijalankan di Hospital Enche’ Besar Hajjah Khalsom, Kluang mendapati bahawa kanak-kanak tersebut telah dimasukkan ke wad kerana mengalami sawan selepas demam panas sehari sebelum dan mempunyai gejala batuk selama tiga hari,” katanya menerusi kenyataan di Facebook rasmi Jabatan Kesihatan Negeri Johor (JKNJ), malam tadi.

Beliau berkata, JKNJ merakamkan ucapan takziah kepada keluarga mangsa dan memohon kerjasama semua pihak agar tidak membuat sebarang spekulasi yang boleh menimbulkan kekeliruan kepada orang ramai.

Terdahulu, media melaporkan bapa kanak-kanak berkenaan mendakwa anaknya meninggal dunia kira-kira 7 pagi kelmarin disebabkan strok haba. – BERNAMA


PM Anwar sangkal dakwaan rumah terbuka di tiga negeri kerana PRN

Beliau berkata, ini kerana majlis itu bukan sahaja diadakan di tiga negeri pembangkang, tetapi juga akan diadakan di Selangor.

“Negeri banyak, semua, Selangor ada… Tidak, tidak (bukan hanya negeri pembangkang),” katanya ringkas kepada pemberita di Masjid As-Salam, Pangsapuri Petaling Perma, di sini hari ini.

Beliau ditanya mengenai dakwaan kerajaan sengaja mengadakan majlis berkenaan di negeri-negeri yang ditadbir pembangkang, yang bakal menghadapi PRN.

Semalam, Jabatan Perdana Menteri (JPM) memaklumkan Majlis Rumah Terbuka Malaysia Madani bersama Perdana Menteri sempena sambutan Aidilfitri 2023 akan diadakan di tiga negeri iaitu Kedah pada 29 April, diikuti Kelantan (12 Mei) dan Terengganu (13 Mei) selain Anwar dijangka menghadiri tiga lagi majlis rumah terbuka di Selangor, Pulau Pinang dan Negeri Sembilan.

Terdahulu, Perdana Menteri menunaikan solat Jumaat bersama masyarakat setempat di Masjid As-Salam, Pangsapuri Petaling Perma.

Beliau yang tiba di masjid berkenaan pada kira-kira 1 tengah hari turut diiringi Ahli Dewan Undangan Negeri Taman Medan Shamsul Firdaus Mohamed Supri.

Anwar dan jemaah turut mendengar khutbah bertajuk ‘Meraih Hasil Tarbiah Ramadan’ yang disampaikan Ketua Biro Dakwah masjid berkenaan Mohamad Firdaus Mahad.

Selesai menunaikan solat Jumaat yang diimamkan Mohamad Firdaus, Perdana Menteri meluangkan masa bersalaman serta beramah mesra dengan beberapa jemaah sebelum meninggalkan masjid itu kira-kira pukul 2.15 petang. – BERNAMA


Cukai taksiran di Putrajaya dikurangkan lima peratus bagi strata, 20 peratus untuk teres

KUALA LUMPUR: Kerajaan bersetuju memberikan pengurangan cukai taksiran fasa 2 di Putrajaya sebanyak lima peratus kepada pemilik kediaman strata (selain rumah mampu milik) dan 20 peratus bagi pemilik kediaman teres bermula 1 Julai ini.

Perdana Menteri, Datuk Seri Anwar Ibrahim berkata, pengurangan itu diberikan kepada kediaman yang siap dibina selepas 2017 dan potongan akan diberikan kepada jumlah cukai taksiran yang dikenakan.

Anwar, yang juga Menteri Kewangan berkata, pemberian pengurangan cukai itu melibatkan hampir 2,700 unit kediaman strata dan teres yang siap dibina selepas 2017 dan diberikan sehingga penilaian semula oleh Perbadanan Putrajaya.

“Saya ambil peduli keluhan daripada pemilik harta selain rumah mampu milik di Putrajaya bahawa cukai taksiran yang dikenakan ke atas premis kediaman mereka agak tinggi berbanding kawasan sekitarnya,” menurut beliau dalam kenyataan hari ini.

Perdana Menteri berkata, pengurangan itu juga selaras dengan aspirasi Malaysia MADANI melalui elemen ihsan yang seterusnya dapat dipanjangkan kepada ruang lingkup lebih luas bagi mengurangkan beban penduduk dalam mendepani kos sara hidup terutama golongan M40 yang memiliki kediaman strata dan teres di Putrajaya.

Sebelum ini, semua kediaman berharga di bawah RM300,000 di Putrajaya diberikan potongan sebanyak 30 peratus daripada jumlah cukai taksiran yang dikenakan berkuat kuasa 1 Januari lepas sehingga penilaian semula oleh Perbadanan Putrajaya.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Kisah malang hari pertama sekolah, kaki pelajar perempuan tersepit celah besi penutup longkang

SEORANG pelajar perempuan yang berusia 16 tahun di Sekolah Menengah Kebangsaan (SMK) Seksyen 7, Shah Alam dilaporkan telah terjatuh dan terperangkap di dalam besi penutup longkang lebih kurang selama 20 minit sebelum berjaya diselamatkan.

Pihak bomba dari Balai Bomba dan Penyelamat (BBP) Shah Alam telah tiba di lokasi setelah menerima panggilan kecemasan pada jam 9.08 pagi, kata Morni Mamat, Pengarah Jabatan Bomba dan Penyelamat Malaysia (JBPM) Selangor.

“Berdasarkan laporan, kejadian melibatkan seorang mangsa pelajar perempuan berusia 16 tahun yang tersepit di besi penutup longkang pada kedalaman 1 meter.

Menurut laporan, pihak bomba telah mengguna peralatan khas untuk mengeluarkan kaki mangsa dan operasi itu berjaya dilakukan dalam tempoh 1 minit.

Mangsa dikatakan tidak mengalami kecederaan dan telah diserahkan kepada pihak sekolah untuk tindakan lanjut.

Author

Muhammad Nor Fadzly Mahat

View all posts

View all posts


Ketua SJAM Melaka Tengah lakukan CPR selamatkan pemain badminton

MELAKA: Tindakan pantas Ketua St John Ambulance Malaysia (SJAM) Melaka Tengah, Kristil Tan Ai Teng melakukan prosedur resusitasi kardiopulmonari (CPR) berjaya menyelamatkan nyawa seorang pemain yang rebah secara tiba-tiba dipercayai akibat serangan jantung, ketika pertandingan badminton di Durian Daun di sini, pada Sabtu.

Kristril, 55, berkata, insiden pada 9 malam itu berlaku ketika berlangsungnya perlawanan suku akhir acara beregu lelaki veteran yang disertai pemain berusia 55 tahun itu yang mewakili Institut Pengajian Guru Malaysia (IPG) Kota Bahru, Kelantan.

Beliau yang ketika itu bertugas sebagai pengarah teknikal acara badminton sempena Karnival Permainan Antara Staf (KAPAS) IPG, terdengar jeritan meminta tolong di tepi gelanggang.

“Secara spontan saya meluru ke arah lelaki itu yang telah rebah dan dikatakan sebelum itu dia meminta kebenaran untuk berehat sebentar lalu duduk bersandar di dinding.

“Saya dapati dia seperti terkena serangan jantung dan tanpa berlengah saya terus melakukan CPR sambil menyuruh pelajar yang juga sukarelawan bertugas mengambil alat AED (defibrilator luaran automatik) di dalam kereta saya,” katanya ketika dihubungi Bernama di sini, pada Ahad.

Menurut Kristil, seorang lagi staf dari IPG Ipoh, Perak turut membantunya melakukan CPR sebelum beliau melakukan prosedur pertolongan cemas menggunakan alat AED, sementara menunggu ambulans tiba.

Pensyarah Unit Kokurikulum di IPG Durian Daun itu berkata, beliau amat bersyukur dapat membantu menyelamatkan nyawa lelaki berkenaan yang kemudian dihantar ke Hospital Melaka untuk rawatan lanjut dan dimaklumkan kini berada dalam keadaan stabil.

Katanya, setelah selesai memberikan bantuan baru beliau berasa sebak kerana teringatkan peristiwa ketika usianya sembilan tahun apabila mendiang ayahnya meninggal dunia akibat serangan jantung.

“Jika waktu itu saya mempunyai ilmu pertolongan cemas dan mampu melakukan CPR secara betul, mungkin dapat menyelamatkan nyawa ayah saya.

“Sehubungan itu, saya berpendapat masyarakat perlu mempunyai ilmu pertolongan cemas untuk membantu sesiapa sahaja yang berdepan keadaan sama,” katanya yang lebih 35 tahun bersama SJAM .

Kristil berkata, CPR merupakan kaedah pertolongan cemas asas yang membantu mengembalikan pengaliran darah dan kadar oksigen mencukupi ke paru-paru, otak serta organ penting lain sekali gus mampu menyelamatkan nyawa.

Beliau yang juga pengadil teknikal di bawah Persekutuan Badminton Dunia (BWF) dan berpengalaman berada di kejohanan badminton antarabangsa seperti Olimpik Tokyo dan Sukan Komanwel Birmingham, mengakui kejadian kecemasan seumpama itu pertama kali dihadapinya sewaktu bertugas dalam sukan badminton. – BERNAMA


Pemilik bengkel mangsa tembak ada rekod dadah, jenayah

KOTA BHARU: Mangsa maut ditembak dalam kejadian di hadapan sebuah bengkel di Jalan Hutan Kuin, Machang petang Ahad disahkan mempunyai rekod lampau berkaitan jenayah dan dadah.

Ketua Polis Kelantan, Datuk Muhamad Zaki Harun berkata, mangsa berusia 38 tahun itu merupakan seorang peniaga.

Menurut beliau, siasatan awal di lokasi mendapati suspek merupakan dua lelaki menaiki sebuah kereta Honda putih sebelum melepaskan beberapa das tembakan dari jarak dekat ke arah mangsa yang ketika itu berada dalam pikap.

“Mangsa meninggal dunia di lokasi kejadian dan motif masih dalam siasatan,” katanya dalam kenyataan pada Isnin.

Muhamad Zaki memberitahu, mayat mangsa dihantar ke Hospital Machang dan kes disiasat mengikut Seksyen 302 Kanun Keseksaan.

Polis juga meminta orang ramai yang mempunyai maklumat berkaitan kes itu tampil membantu untuk siasatan dengan menghubungi balai polis berdekatan.

Media sebelum ini melaporkan seorang pemilik bengkel maut dipercayai ditembak dalam kejadian kira-kira jam 5.45 petang di Kampung Hutan Kuin di sini, pada Ahad.

Mangsa ditemukan berlumuran darah dalam sebuah kenderaan di hadapan sebuah kedai alat ganti kenderaan di kampung berkenaan. – Sinar Harian

Author

Media Variasi

View all posts

View all posts


KPDN rampas 55 tong LPG diguna tanpa lesen di kedai dobi

IPOH: Sejumlah 55 tong gas petroleum cecair (LPG) bernilai RM18,713 dirampas di sebuah kedai dobi di Kawasan Perindustrian Ringan Bercham, di sini, selepas dikesan digunakan premis terbabit tanpa lesen.

Rampasan dilakukan Kementerian Perdagangan Dalam Negeri dan Kos Sara Hidup (KPDN) Perak susulan serbuan kira-kira jam 9.30 pagi semalam.

Pengarah KPDN negeri, Datuk Kamalludin Ismail berkata, semua 55 tong LPG berkapasiti 14 kilogram (kg) dan 50 kg membabitkan pelbagai jenama itu ditemui ketika pemeriksaan di dalam sebuah stor simpanan LPG di premis berkenaan.

“Hasil pemeriksaan mendapati premis itu sedang beroperasi dan menjalankan perniagaan dobi mencuci cadar dan tuala daripada hotel. Seorang wanita berusia 35 tahun yang mengaku sebagai pembantu premis berada di lokasi ketika serbuan.

“Wanita itu bagaimanapun gagal mengemukakan sebarang lesen CSA (Akta Kawalan Bekalan) bagi borong atau runcit, ataupun permit barang kawalan berjadual LPG apabila diminta semasa pemeriksaan dijalankan,” katanya menerusi kenyataan hari ini.

Beliau berkata, siasatan lanjut turut dijalankan ke atas syarikat pembekal LPG ke premis itu dan tindakan penguatkuasaan akan dikenakan ke atas pembekalnya kerana disyaki melanggar Akta Kawalan Bekalan 1961 iaitu menjual barang kawalan kepada orang atau pihak yang tidak mempunyai lesen atau surat kuasa atau kebenaran bertulis daripada Pengawal Bekalan Malaysia. – Berita Harian

Author

Media Variasi

View all posts

View all posts


Tiga perkara usahawan perlu buat untuk berjaya

KUALA LUMPUR: Tiga asas penting yang perlu ada pada usahawan untuk berjaya, tanpa asas ini akan menyebabkan apa-apa perniagaan yang diusahakan gagal.

Setiausaha Majlis Pembangunan Usahawan dan Koperasi Parlimen (MPUKP) Gombak, Rashiddin Ahmad berkata, satu kajian telah dibuat di Universiti Putra Malaysia (UPM) yang mendapati terdapat tiga kelemahan membawa kegagalan usahawan.

“Pertama adalah sikap dan pemikiran yang negatif, kurang keyakinan dan gagal berkomunikasi.

“Sebagai contoh kamu ada syarikat, kamu ada produk tetapi malu atau bersikap diam diri untuk memperkenalkan produk kamu.

“Gagal berkomunikasi dengan pekerja atau dengan ejen jualan, atau gagal berkomunikasi dengan pelanggan akan membawa kegagalan.

“Perkara kedua adalah pemasaran, jika strategi pemasaran lemah, tidak bersungguh mengetengahkan produk sendiri tetapi mengharapkan ejen jualan semata-mata juga adalah satu sikap yang gagal.

“Perkara ketiga adalah pengurusan kewangan dan perakaunan. Ramai usahawan yang bertahun-tahun simpan resit, tak isytihar cukai selepas lima tahun baru nak audit memang nak bayar pengsan,” katanya kepada MEDIA VARIASI.

Beliau yang hadir mewakili Pengerusinya, Datuk Wira Megat Zulkarnain Omardin berkata demikian pada program Kursus Keusahawan MPUKP Gombak anjuran PPPKM Gombak yang dihadiri kira-kira 40 ahli persatuan di Bangunan SME Corp, Platinum Sentral, di Kuala Lumpur Sentral, di sini.

Turut hadir, Eksekutif Kanan SME Corp, Zulkarnean Zainol Abidin dan Pengerusi Persatuan Penjaja & Peniaga Kecil Melayu Cawangan (PPPKM) Gombak Selangor, Fatimah Hamid.

Hala tuju majlis ini adalah untuk membantu usahawan meningkatkan cara komunikasi berkesan dan lebih menyakinkan orang ramai.

Author

Tun Puteh Wanti

View all posts

View all posts


Angkat berat, berbasikal ceriakan kem negara di Birmingham

BIRMINGHAM: Penantian kontinjen negara untuk meraih kilauan pingat akhirnya terlerai pada hari ketiga Sukan Komanwel Birmingham 2022 apabila acara angkat berat dan berbasikal masing-masing menghadiahkan dua pingat emas dan sebutir gangsa pada Sabtu.

Selepas kemarau pingat sejak temasya sukan itu dibuka secara rasmi pada Khamis lepas, skuad angkat berat melakar pencapaian sensasi di Pusat Pameran Nasional (NEC) apabila menyumbangkan dua emas.

Mohamad Aniq Kasdan menyumbangkan pingat emas pertama Malaysia di temasya sukan kali ini apabila mengungguli kategori 55 kilogram (kg) lelaki dengan angkatan bebanan keseluruhan 249kg.

Kira-kira dua jam kemudian, giliran Muhamad Aznil Bidin pula memastikan lagu Negaraku berkumandang buat kali kedua di pusat pameran itu apabila melakukan angkatan bebanan keseluruhan 285kg dalam kategori 61kg bagi mempertahankan gelaran dimenangi pada edisi 2018 di Gold Coast, Australia.

Lebih membanggakan, kedua-dua badang negara itu mencipta rekod baharu temasya sukan berkenaan.

Pelumba basikal trek negara, Muhammad Shah Firdaus Sahrom terus menceriakan kontinjen negara apabila menyumbangkan gangsa dalam acara keirin lelaki di Lee Valley VeloPark, London malam ini.

Kem angkat berat berpeluang menambah koleksi pingat pada hari keempat temasya esok apabila Muhammad Erry Hidayat, dijadual turun beraksi dalam kategori 73kg.

Sebelum ini, Erry, yang juga anak kepada bekas jaguh angkat berat negara, Hidayat Hamidon,  menempah slot automatik ke Birmingham selepas meraih perak di Kejohanan Angkat Berat Kelayakan Sukan Komanwel 2022 di Tashkent, Uzbekistan pada 2021.

Tumpuan juga terarah kepada skuad ping pong wanita yang mencipta kejutan menyingkirkan juara bertahan, India, 3-2, di peringkat suku akhir sekali gus menempah pertemuan menentang Wales di separuh akhir, esok. – BERNAMA


Tiada lagi ‘Islam, Melayu terancam’ jika PAS sertai Kerajaan Perpaduan

CYBERJAYA: Tiada lagi isu ‘Islam terancam’ dan ‘Melayu terancam’ seperti mana yang sering disebar dalam media sosial serta pentas ceramah.

Setiausaha Agung UMNO, Datuk Dr Asyraf Wajdi Dusuki berkata, perkara itu hanya akan terjadi sekiranya PAS mengambil keputusan untuk menyertai Kerajaan Perpaduan.

Jika PAS mengambil keputusan demikian, katanya lagi, tiada lagi fatwa atau ceramah yang menyesatkan mana-mana pihak, terutamanya terhadap parti berbeza ideologi dengan mereka.

Beliau berkata, situasi ini pastinya memberi manfaat baik kepada rakyat yang ketika ini dahagakan pembangunan, yang memberi kebaikan langsung kepada mereka.

“DAP sekali lagi akan disucikan dengan fatwa-fatwa baharu sebagaimana ketika mereka bersama dalam gabungan untuk hadapi PRU tahun 1999, 2004 dan 2008.

“Anwar Ibrahim akan kembali dijulang Pas sebagai pemimpin Islam yang suci dan bersih sebagaimana waktu PRU ke-10, ke-11 dan ke-12 dahulu.

“Semua di atas pastinya akan menurunkan suhu politik negara yang memberikan manfaat kepada rakyat bagi membolehkan fokus utama kepada soal memulihkan ekonomi negara dan meningkatkan kualiti kehidupan.

“Ini kerana tiada lagi politik fitnah, politik tohmah, politik adu-domba yang merugikan dan memudaratkan,” katanya menerusi hantaran di laman Facebook.

Timbalan Presiden PAS, Datuk Seri Tuan Ibrahim Tuan Man pada Khamis menafikan laporan sebuah akhbar berbahasa Inggeris, yang menyatakan parti itu akan menyertai Kerajaan Perpaduan.

Selain menyifatkan laporan berita itu sangat jauh berbeza daripada konteks ucapan beliau ketika merasmikan Muktamar Pemuda PAS, Tuan Ibrahim menegaskan, parti tersebut berpegang teguh dengan permuafakatan bersama Perikatan Nasional (PN).

Author

Fazleen Safina Abd Jamil

View all posts

View all posts


Bekas penolong pegawai tadbir JAIM didakwa tipu bayaran elaun RM154,000

MELAKA: Seorang bekas penolong pegawai tadbir Jabatan Agama Islam Melaka (JAIM) dihadapkan ke Mahkamah Sesyen di sini, hari ini atas empat pertuduhan menipu emolumen berjumlah lebih RM154,000, tujuh tahun lalu.

Tertuduh, Muhammad Anuar Mat Zin, 38, bagaimanapun mengaku tidak bersalah sejurus empat pertuduhan dibacakan oleh jurubahasa di hadapan Hakim Elesabet Paya Wan.

Mengikut kesemua kertas pertuduhan, tertuduh didakwa memperdayakan empat Guru Sambilan Tidak Terlatih (GSTT) untuk mempercayai bahawa resit rasmi bagi maksud pembayaran balik emolumen imbuhan tetap perumahan (ITP), elaun bantuan kos sara hidup (COLA) dan elaun kakitangan awam (EKA).

Bayaran itu adalah bagi peletakan jawatan JAIM-KPM membabitkan jumlah keseluruhan RM154,864.40.

Kesemua kesalahan itu dilakukan di pejabat Bahagian Sumber Manusia 2, JAIM dalam daerah Melaka Tengah antara 8 November 2017 hingga 19 Julai 2018.

Sabit kesalahan tertuduh boleh dihukum penjara tidak kurang satu tahun dan maksimum 10 tahun dan dengan sebat dan boleh dikenakan denda mengikut Seksyen 420 Kanun Keseksaan.

Terdahulu, pendakwaan dikendalikan Pegawai Pendakwa Suruhanjaya Pencegahan Rasuah Malaysia (SPRM), Nur Syakila Yaacob mencadangkan jaminan RM10,000 bagi kesemua pertuduhan serta syarat tambahan pasport diserahkan kepada mahkamah dan melapor diri di pejabat SPRM setiap bulan.

Tertuduh diwakili Peguam Mohd. Nazri Abd. Hamid bagaimanapun merayu jaminan rendah diberikan dengan alasan tertuduh merupakan seorang bapa tunggal kepada tiga anak yang masih bersekolah, selain menjaga ibu bapa yang uzur.

Setelah mendengar hujah kedua belah pihak, mahkamah membenarkan tertuduh diikat jamin sebanyak RM10,000 bagi kesemua pertuduhan dan bersetuju dengan semua syarat tambahan dipohon pihak pendakwaan.

Mahkamah menetapkan tarikh 15 September depan untuk sebutan semula kes dan serahan dokumen. – Kosmo!

Author

Media Variasi

View all posts

View all posts


Bicara kes pinda laporan audit 1MDB ditangguh, saksi terakhir jatuh sakit

KUALA LUMPUR: Perbicaraan kes pindaan laporan audit 1Malaysia Development Berhad (1MDB) terhadap Datuk Seri Najib Tun Razak ditangguhkan pada Ogos kerana saksi terakhir pendakwaan yang dijadualkan memberi keterangan hari ini mengalami masalah pendarahan usus.

Timbalan Pendakwa Raya Kanan Datuk Seri Gopal Sri Ram memberitahu Mahkamah Tinggi bahawa saksi berkenaan iaitu Pegawai Penyiasat Suruhanjaya Pencegahan Rasuah Malaysia (SPRM) Haniff Lami sedang bercuti sakit dua hari kerana keadaan beliau agak teruk.

“Saya sudah berusaha membuat perancangan supaya keterangan beliau dibuat menerusi mesyuarat aplikasi Zoom

“Saya memohon maaf untuk perkara itu, kerana maklumat diterima lewat petang semalam iaitu hampir pukul 7 malam…sijil sakitnya ada di mahkamah dan beliau diberi cuti sakit dua hari,” kata Sri Ram.

Hakim Mohamed Zaini Mazlan kemudian berkata perbicaraan akan bersambung semula pada 12 Ogos dengan peguam utama Najib Tan Sri Muhammad Shafee Abdullah akan meneruskan sesi pemeriksaan balas terhadap saksi ke-15 pendakwaan, bekas Ketua Pegawai Eksekutif 1MDB Arul Kanda Kandasamy manakala Haniff akan tunggu sedia untuk memberi keterangan sebagai saksi pendakwaan terakhir.

Semasa prosiding hari ini, Arul Kanda yang didakwa bersama Najib dalam perbicaraan meminda laporan audit 1MDB tidak hadir di mahkamah manakala Najib berada di kandang tertuduh.

Peguam Najib Rahmat Hazlan memaklumkan mahkamah bahawa peguam Arul Kanda, Jasmine Cheong memohon maaf atas ketidakhadirannya dan anak guamnya (Arul Kanda) di mahkamah hari ini kerana berlaku salah faham dengan pihak pendakwaan, manakala Sri Ram juga meminta mahkamah memberikan alasan mengenai ketidakhadiran Arul Kanda hari ini.

Sri Ram berkata mahkamah masih perlu membuat perintah formal untuk membenarkan ketidakhadiran Arul Kanda kerana dia masih tertuduh sehingga diberikan sijil tanggung rugi dan hakim menjawab, “Ketidakhadiran beliau dimaafkan”.

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Wilayah Persekutuan Putrajaya antara 22 dan 26 Feb 2016.

Kedua-dua mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan. – BERNAMA


Israel tahan 85 lagi warga Palestin dalam serbuan di Tebing Barat

RAMALLAH, Palestin: Pasukan tentera Israel menahan 85 lagi rakyat Palestin dalam serbuan tentera yang dilakukan di seluruh Tebing Barat yang diduduki pada Khamis, kata sebuah pertubuhan bukan kerajaan tempatan.

Seorang gadis adalah antara yang ditahan, kata Persatuan Banduan Palestin dalam satu kenyataan.

Ketegangan semakin memuncak di Tebing Barat di tengah-tengah serangan tentera Israel ke atas Genting Gaza susulan serangan rentas sempadan oleh Hamas pada 7 Oktober.

Sekurang-kurangnya 195 rakyat Palestin terbunuh dan lebih 2,500 lagi cedera akibat tembakan tentera Israel di wilayah yang diduduki sejak 7 Okt, menurut Kementerian Kesihatan Palestin.

Kira-kira 2,735 orang juga telah ditahan oleh tentera Israel di Tebing Barat dalam tempoh yang sama, menurut angka yang dikeluarkan oleh kumpulan hal ehwal tahanan.

Sebelum tercetusnya konflik Gaza, bilangan tahanan Palestin di penjara Israel dianggarkan sekitar 5,200, termasuk lebih 1,000 yang ditahan di bawah dasar penahanan pentadbiran yang terkenal tanpa pertuduhan atau perbicaraan. – Anadolu

Author

Taufik Asmady Abdul Aziz

View all posts

View all posts


UMNO ‘husnuzon’ terhadap Muafakat Nasional – Ahmad Zahid

KUALA NERUS: Presiden UMNO, Datuk Seri Dr Ahmad Zahid Hamidi berkata, parti itu akan terus mengambil sikap ‘husnuzon‘ (bersangka baik) terhadap Muafakat Nasional (MN).

Beliau berkata, pihaknya perlu sentiasa bersangka baik kerana apa sahaja boleh berlaku dalam politik, namun pada masa ini pihaknya hanya mahu memfokuskan kepada usaha mengukuhkan Kerajaan Perpaduan.

“Dalam pakatan besar ini, terdapat 20 parti politik dari Semenanjung, Sabah dan Sarawak… Yang penting kukuhkan ini dahulu.

“Soal MN bergantung kepada siapa yang akan memimpin parti, yang ambil jalan untuk ‘mufarakah‘ (keluar), tapi mungkin jika ada pertukaran pemimpin, hala tuju akan berubah,” katanya selepas Sesi Pengenalan Calon Pemilihan UMNO Peringkat Negeri Terengganu di sini, hari ini.

Timbalan Perdana Menteri itu berkata demikian ketika diminta mengulas mengenai perkembangan terkini MN yang dibentuk pada 2019 melibatkan kerjasama atara UMNO dan PAS.

Ditanya adakah MN telah berkubur, beliau berkata: “Ia masih di air tapi sama ada masih timbul atau tenggelam bergantung kepada kekuatan kakinya yang telah patah. Dulu patah sebelah, sekarang patah satu lagi,” katanya.

Sementara itu Ahmad Zahid berkata, pada masa ini pihaknya akan terus mengambil pendekatan berfikiran secara progresif demi kepentingan ummah. – BERNAMA


Kelindan lori didenda RM12,000 hina agama Islam di Facebook

KUALA LUMPUR: Seorang kelindan lori didenda RM12,000 atau penjara enam bulan oleh Mahkamah Sesyen di sini hari ini atas pertuduhan membuat hantaran menghina agama Islam di laman sosial Facebook, dua tahun lepas.

Hakim Nor Hasniah Ab Razak menjatuhkan hukuman itu selepas Tham Wai Yuen, 49, selaku Orang Kena Saman (OKS) menukar pengakuan kepada bersalah ketika sebutan kes itu hari ini.

Lelaki itu didakwa secara sedar membuat dan memulakan hantaran komunikasi yang bersifat jelik dan menghina agama Islam pada ruangan komen menggunakan akaun Facebook miliknya ‘Tham Thamsarak’, dengan niat untuk menyakitkan hati orang lain pada 2.30 petang, 4 April 2020.

Hantaran itu telah dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Menara KPJ, di sini pada 5 petang, 20 April 2020.

Tham didakwa mengikut Seksyen 233(1)(a) Akta Komunikasi dan Multimedia 1998 yang memperuntukkan hukuman denda maksimum RM50,000 atau penjara sehingga setahun atau kedua-duanya.

Timbalan Pendakwa Raya Nurilya Ellyna Norazman memohon hukuman setimpal sebagai pengajaran kepada OKS dan masyarakat, mengambil kira komen bersifat jelik yang dibuat oleh lelaki itu.

Peguam Zaid Abd Malek yang mewakili Tham memohon denda minimum atas alasan anak guamnya bekerja sebagai kelindan lori selain mempunyai penyakit darah tinggi. – BERNAMA


Tiga pengarah syarikat ditahan bantu siasatan kes rasuah RM15 juta

PUTRAJAYA: Suruhanjaya Pencegahan Rasuah Malaysia (SPRM) menahan tiga pengarah syarikat semalam disyaki terlibat kes rasuah bernilai kira-kira RM15 juta berkaitan projek pembinaan sebuah pangkalan laut di Pahang.

Menurut sumber, ketiga-tiga lelaki berusia lingkungan 40 hingga 50 tahun berkenaan ditahan kira-kira 8.30 malam selepas hadir memberi keterangan di ibu pejabat SPRM, di sini.

“Lelaki pertama dipercayai seorang pengarah syarikat yang melobi projek pembinaan tersebut manakala dua lagi disyaki meminta serta menerima rasuah kononnya untuk diserahkan kepada seorang bekas menteri,” katanya.

Sumber berkata, Majistret Irza Zulaikha Rohanuddin membenarkan permohonan reman oleh SPRM di Mahkamah Majistret Putrajaya ke atas kesemua individu berkenaan selama tiga hari bermula hari ini hingga Jumaat ini untuk siasatan lanjut.

Sementara itu, Ketua Pesuruhjaya SPRM, Tan Sri Azam Baki ketika dihubungi mengesahkan tangkapan tersebut dan memaklumkan kes disiasat di bawah Seksyen 16 (a) Akta SPRM 2009. – BERNAMA


Gopal Sri Ram meninggal dunia pada usia 78 tahun

KUALA LUMPUR: Timbalan Pendakwa Raya Kanan yang juga peguam Datuk Seri Gopal Sri Ram meninggal dunia hari ini pada usia 79 tahun.

Berita kematian bekas Hakim Mahkamah Persekutuan itu disahkan Timbalan Pendakwa Raya, Mohamad Mustafa P. Kunyalam kepada Bernama.

“Ya, benar. Beliau disahkan meninggal dunia pada 12.15 tengah hari tadi di sebuah hospital swasta di sini,” katanya ketika dihubungi.

Sri Ram dimasukkan ke Unit Rawatan Rapi (ICU) di sebuah hospital swasta di sini, minggu lepas kerana jangkitan paru-paru.

Sri Ram merupakan pendakwa raya utama dalam kes rasuah 1Malaysia Development Berhad (1MDB) membabitkan bekas Perdana Menteri, Datuk Seri Najib Razak.

Beliau juga merupakan pendakwa raya utama bagi perbicaraan rasuah isteri Najib, Datin Seri Rosmah Mansor membabitkan projek hibrid solar bagi 369 sekolah luar bandar di Sarawak dan pengubahan wang haram. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


SPRM tahan pegawai kanan kerajaan negeri bantu siasatan kes REE di Kedah

ALOR SETAR: Suruhanjaya Pencegahan Rasuah Malaysia (SPRM) menahan reman seorang pegawai kanan yang berkhidmat dengan Kerajaan Negeri bagi membantu siasatan berhubung rasuah dan salah guna kuasa dalam perlombongan unsur nadir bumi (REE) di Kedah.

Menurut sumber, suspek lelaki yang berusia 50-an ditahan kira-kira jam 8 malam tadi di pejabat SPRM Alor Setar, kerana disyaki meminta rasuah berjumlah kira-kira RM1 juta daripada seorang pemilik syarikat.

Perintah reman selama tiga hari bermula hari ini sehingga 26 Julai telah dikeluarkan oleh Majistret Muhammad Zul Hilmi Latif di Mahkamah Majistret Alor Setar pagi tadi, lapor Astro Awani.

Setakat ini, secara keseluruhan seramai empat suspek telah ditahan SPRM termasuk Ketua Pegawai Eksekutif (DEO) Perbadanan Menteri Besar (MBI), pengarah syarikat dan pembantu kepada pemilik syarikat bagi membantu siasatan.

Sementara itu, Pengarah Kanan Bahagian Siasatan SPRM, Datuk Seri Hishamuddin Hashim ketika dihubungi mengesahkan tangkapan tersebut dan berkata, siasatan dijalankan di bawah Seksyen 17 dan 23 Akta SPRM 2009.

Author

Media Variasi

View all posts

View all posts


Riak ke? Netizen pelik tengok lelaki ini solat tepi duit berkepuk

CYBERJAYA: Tindakan seorang lelaki meletakkan duit berkepuk-kepuk di sebelahnya sambil solat mengundang kecaman netizen.

Video tular berkenaan mendapat pelbagai reaksi dalam kalangan netizen yang rata-ratanya mempersoalkan tindakan lelaki itu meletakkan selambak duit di sebelahnya sambil menunaikan solat.

#jamupaklongman #minyakbidarapaklongman #jamumaklong

♬ suara asli – Allginanjar – Allginanjar

“Haus. zaman sekarang macam-macam konten nak marah pun tak guna, nak ketawa pun ada, all the best abang,” komen netizen.

“Salam, di masjid banyak kuliah agama mengajar kitab agama seperti penawar bagi dan tasawuf untuk mendidik hati kita supaya bersederhana dalam kehidupan,” kongsi netizen.

“Kita tak pandai sangat bab agama tapi baca tahiyat pa laju semacam ja, duit pulak aci main letak tepi, macam-macam manusia sekarang,” luah netizen.

Author

Nurul Ain Japri

View all posts

View all posts


Payung Rahmah kini diperluaskan kepada cermin mata – Salahuddin

KUALA LUMPUR: Inisiatif Payung Rahmah yang bermula dengan menu makanan, bakul makanan, rawatan, dan jualan murah, kini diperluaskan kepada Pakej Rahmah Cermin Mata, menurut Menteri Perdagangan Dalam Negeri dan Kos Sara Hidup, Datuk Seri Salahuddin Ayub.

Menerusi hantaran di laman Facebook rasminya, beliau berkata, melalui inisiatif yang dijayakan dengan kerjasama syarikat MOG Eyewear itu, rakyat umum boleh membeli cermin mata pada harga antara RM50 ke RM100, selain menaik taraf kanta kepada ‘blue cut lens’ dengan perlindungan sinaran ultra ungu pada RM100 sahaja.

“Pakej ini boleh didapati di 96 cawangan MOG Eyewear di Malaysia,” katanya.

Beliau berkata, Inisiatif Payung Rahmah akan diteruskan dengan pelbagai lagi tawaran menarik sesuai dengan keperluan dan kehendak rakyat Malaysia. – BERNAMA


Pekerja ladang sawit didenda RM6,500 kerana hina Agong di Facebook

KUALA LUMPUR: Seorang pekerja kebun kelapa sawit didenda RM6,500 oleh Mahkamah Sesyen di sini hari ini kerana membuat penghantaran komunikasi jelik membabitkan Yang di-Pertuan Agong di laman Facebook miliknya, Disember tahun lepas.

Hakim Nor Hasniah Ab Razak menjatuhkan hukuman itu ke atas Muhammad Hanis Nordin, 34, selaku Orang Kena Saman (OKS), yang mengaku bersalah membuat dan memulakan penghantaran komunikasi bersifat jelik menggunakan laman profil Facebook ‘As Bul’  dengan niat untuk menyakiti hati orang lain pada 3.23 pagi,10 Disember tahun lepas.

Hantaran itu kemudian dilihat di Pejabat Jabatan Siasatan Jenayah Komersial Bukit Aman di sini pada 8.18 malam, 13 Dis 2022.

Pertuduhan dikemukakan mengikut Seksyen 233 (1) (a) Akta Komunikasi dan Multimedia 1998 dan boleh dihukum mengikut Seksyen 233 (3) akta sama yang membawa hukuman denda maksimum RM50,000 atau penjara hingga setahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas sabitan.

Mahkamah turut memerintahkan Muhammad Hanis dipenjara enam bulan jika gagal membayar denda.

Ketika rayuan, Muhammad Hanis yang tidak diwakili peguam memohon denda dikurangkan dengan alasan dia insaf dan menyesal dengan perbuatannya serta berjanji tidak akan mengulangi kesalahan sama.

“Saya tiada niat untuk menyinggung perasaan mana-mana pihak. Saya hanya bekerja di kebun kelapa sawit milik keluarga saya,” katanya.

Timbalan Pendakwa Raya, Nurilya Ellyna Nur Azmal bagaimanapun memohon hukuman setimpal supaya memberi pengajaran kepada tertuduh dan masyarakat.

“OKS telah melanggar hak kebebasan bersuara kerana perkataan yang digunakan oleh OKS dalam hantaran tersebut tidak mencerminkan budaya kesopanan dan kesusilaan seperti mana termaktub dalam rukun negara,” katanya.  – BERNAMA


Lelaki didakwa bunuh anak sulung, simbah anak bongsu air panas

KUALA LUMPUR: Seorang tukang kasut dihadapkan ke Mahkamah Majistret di sini hari ini atas pertuduhan membunuh anak sulungnya sebelum mayat mangsa ditanam di kawasan riadah dekat sini, awal bulan ini.

Mohd Yasin Halik, 40, didakwa membunuh kanak-kanak perempuan berusia sembilan tahun itu di sebuah rumah di Jalan Pudu, Dang Wangi pada 9 malam, 9 Disember lepas.

Pertuduhan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.

Tiada pengakuan direkodkan daripada tertuduh yang hanya mengangguk faham sebaik pertuduhan dibacakan di hadapan Majistret Wong Chai Sia kerana kes bunuh di bawah bidang kuasa Mahkamah Tinggi.

Mahkamah menetapkan 21 Februari tahun depan untuk sebutan semula kes.

Di mahkamah sama, Mohd Yasin dijatuhkan hukuman penjara empat bulan selepas mengaku bersalah menyimbah air panas ke badan teman wanitanya, Suma, yang juga warga Indonesia, sehingga menyebabkan mangsa melecur pada punggung kiri.

Dia didakwa melakukan perbuatan itu di lokasi sama pada 1 pagi, 8 Dis lepas, mengikut Seksyen 324 Kanun Keseksaan yang membawa hukuman penjara maksimum tiga tahun atau denda atau sebat.

Mahkamah memerintahkan lelaki itu menjalani hukuman penjara bermula tarikh tangkap pada 11 Dis lepas.

Terdahulu, Wong bertanya kepada tertuduh yang tidak diwakili peguam sama ada beliau ingin membuat rayuan bagi meringankan hukuman.

Mohd Yasin yang kelihatan tenang sepanjang prosiding hanya menggelengkan kepala.

Di Mahkamah Sesyen pula, Mohd Yasin mengaku bersalah menyimbah air panas menggelegak daripada pemanas air ke atas anak bongsunya, kanak-kanak perempuan berusia enam tahun, di lokasi sama pada 12 tengah hari, 1 Dis lepas.

Pertuduhan mengikut Seksyen 31(1)(a) Akta Kanak-Kanak 2001 yang boleh didenda tidak melebihi RM50,000 atau penjara maksimum 20 tahun atau kedua-duanya.

Hakim Norina Zainol Abidin menetapkan 9 Januari tahun depan bagi fakta kes dan hukuman.

Pendakwaan hari ini dikendalikan Timbalan Pendakwa Raya Wan Ahmad Hakimi Wan Ahmad Jaafar dan B. Sareeka. – BERNAMA


Najib masuk wad, bicara kes 1MDB dilapangkan

Peguam Najib Tan Sri Muhammad Shafee Abdullah memaklumkan Hakim Datuk Collin Lawrence Sequerah bahawa anak guamnya itu tidak akan dapat hadir ke mahkamah hari ini dan mungkin juga esok.

“Datuk Seri Najib telah jatuh sakit dan beliau kini dimasukkan ke wad di HKL sejak semalam. Saya diberitahu setakat pagi ini pada 7.30 pagi dan 9.30 pagi, ujian tertentu akan dilakukan ke atas beliau yang mungkin mengambil masa beberapa hari lagi. Yang pasti, hari ini cuti Yang Arif, saya rasa esok juga mungkin beliau tidak dapat hadir.

“Beliau mengalami masalah kesihatan, kerana tekanan darahnya didapati turun naik. Puncanya tidak dapat dikesan jadi mereka sedang melakukan yang terbaik,” katanya.

Menurut peguam itu, Najib akan dipindahkan dari HKL ke Institut Jantung Negara (IJN) hari ini.

“Ada kemungkinan, malah dipastikan bahawa pemindahan dari HKL ke IJN akan berlaku,” kata Muhammad Shafee.

Timbalan Pendakwa Raya Mohamad Mustaffa P Kunyalam tidak membantah penangguhan yang ditetapkan oleh Hakim Sequerah pada petang esok untuk sebut semula kes bagi mendapatkan perkembangan terkini keadaan tertuduh.

Semalam, perbicaraan kes tersebut telah ditangguhkan sehingga 12.30 tengah hari selepas Timbalan Pendakwa Raya kanan Datuk Seri Gopal Sri Ram yang mengetuai pasukan pendakwaan memberitahu mahkamah bahawa pada pukul 2 petang, Najib perlu dibawa ke hospital untuk rawatan perubatan kerana ubat tekanan darah yang beliau makan memberi kesan buruk kepadanya.

Gopal Sri Ram memberitahu Hakim Sequerah bahawa beliau dimaklumkan oleh pegawai Jabatan Penjara Kajang bahawa keadaan Najib yang “agak teruk”.

Perbicaraan dijadualkan disambung semula sehingga Khamis ini. Semalam, Pengurus Cawangan Ambank (M) Berhad Jalan Raja Chulan, R. Uma Devi memberi keterangan sebagai saksi pendakwaan ke-37.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Pada 23 Ogos, Najib dihantar ke penjara Kajang selepas Mahkamah Persekutuan mengekalkan hukuman penjara 12 tahun dan denda RM210 juta terhadapnya kerana menyalahgunakan dana SRC International Sdn Bhd berjumlah RM42 juta. – BERNAMA


Atlet olahraga digantung sementara selepas kantoi doping – Adamas

Tanpa mendedahkan butiran atlet berkenaan, Agensi Anti-Doping Malaysia (ADAMAS) mengesahkan bahawa keputusan positif terhadap penggunaan bahan terlarang atau Adverse Analytical Finding (AAF) bagi bahan sibutramine.

“Pengesahan keputusan diterima dari Makmal Anti-Doping di Doha, Qatar (ADLQ) bagi analisis sampel atlet olahraga berkenaan dengan penemuan bahan terlarang dalam sampel berkenaan, iaitu dalam kelas S.6 Stimulants – sibutramine,” kata ADAMAS menerusi kenyataan.

Berikutan itu, atlet berkenaan digantung sementara daripada menyertai sebarang kejohanan atau pertandingan lain sehingga keputusan proses pendengaran diumumkan.

ADAMAS ketika dihubungi mengesahkan bahawa atlet berkenaan tidak beraksi pada Sukan SEA 2023 di Kemboja, bulan lepas.

Sibutramine merupakan bahan tersenarai dalam senarai bahan yang dilarang penggunaannya sewaktu pertandingan oleh Agensi Anti-Doping Dunia.

Bahan itu lazimnya digunakan dalam kebanyakan produk mengurangkan berat badan dan pil pelangsing yang boleh didapati di pasaran dan ini bukan kes pertama melibatkan atlet Malaysia.

Sementara itu, ADAMAS berkata, atlet terbabit akan diberi peluang untuk mempertahankan diri dan memberikan sebarang bukti untuk menyokong pembelaannya dalam tempoh pendengaran kes berkenaan.

Agensi itu juga berjanji bahawa keseluruhan proses akan dijalankan dengan telus dan mengikut peraturan anti-doping yang ditetapkan berdasarkan kepada ADAMAS Anti-Doping Rules 2021 dan International Standard for Results Management (ISRM).

“Prinsip kebertanggungjawaban mutlak adalah terpakai kepada atlet.

“Ini bermakna setiap atlet harus bertanggungjawab sepenuhnya terhadap bahan yang terdapat dalam sampel urin dan/atau sampel darah mereka yang diambil semasa pengujian kawalan doping, tidak kira sama ada atlet itu secara sengaja atau tidak sengaja menggunakan bahan atau kaedah terlarang.

“Oleh itu, adalah penting bahawa atlet dan Kakitangan Sokongan Atlet mengetahui peraturan dan memahami tanggungjawab mereka di bawah Kod Anti-Doping Dunia,” menurut ADAMAS. – BERNAMA


Warga emas disaran sertai ‘geng marhaban’, elak jadi nyanyuk

CYBERJAYA: Golongan warga emas disarankan meluangkan masa dengan menyertai kumpulan marhaban kerana banyak manfaat diperoleh seperti menghilangkan rasa kesunyian di rumah dan atasi masalah nyanyuk.

Public Health Malaysia (PHM) menerusi perkongsian di Facebook rasminya menyatakan, saranan itu amat baik buat warga emas khususnya dalam mengatasi masalah kemurungan.

“Ini kerana, kewujudan geng marhaban menjadikan mereka saling berbual, berkongsi pendapat dan pengalaman yang dapat membantu untuk kesihatan mental yang baik.

“Geng marhaban boleh menjadi kumpulan sokongan dan mengukuhkan fungsi jaringan sosial.

“Aktiviti ini dapat meransang fungsi kognitif dan mencegah alzheimer (nyanyuk),” kongsi PHM.

Author

Diyana Rahip

View all posts

View all posts


Tewas tipis di laman sendiri, Nafuzi tetap puas hati

KUALA NERUS: Ketua Jurulatih Terengganu FC (TFC), Nafuzi Zain tetap berpuas hati dengan prestasi anak buahnya meskipun tewas 1-2 di tangan Johor Darul Ta’zim (JDT) dalam aksi Liga Super di laman sendiri malam tadi.

Menurut Nafuzi, pemainnya telah menyajikan persembahan terbaik dengan berjuang habis-habisan biarpun tanpa kelibat beberapa pemain utama yang direhatkan akibat kecederaan serta masalah kesihatan.

“Walaupun kalah tipis 1-2, saya bangga dengan barisan pemain malam ini yang mengerah tenaga dan berjuang bermati-matian sehingga ke akhir perlawanan.

“Memang kami turun dengan misi tiga mata, tetapi dengan hanya tiga tonggak import di atas padang, saya tetap puas hati dengan keputusan perlawanan,” katanya selepas perlawanan menentang JDT di Stadium Sultan Mizan Zainal Abidin (SSMZA) malam tadi.

Kekalahan itu sekali gus meleburkan rekod tanpa kalah TFC dalam 10 perlawanan di laman sendiri manakala JDT pula terus selesa di puncak liga selepas mengumpul 38 mata daripada 14 perlawanan.

Menurut Nafuzi, perlawanan malam tadi juga memberi sedikit gambaran kepada beliau tentang cabaran yang bakal ditempuh skuad Penyu apabila bertemu JDT pada pentas akhir Piala FA.

Katanya antara kelemahan ketara yang perlu ditangani ialah masalah ketumpulan penyudah yang  menghantui pasukannya sejak sekian lama.

“Kelemahan ini juga kami boleh nampak melalui jumlah kutipan gol. Kami antara pasukan terendah dari segi jaringan dalam carta Liga Super musim ini,” katanya.

Sementara itu pengendali JDT, Hector Pablo Bidoglio memuji corak permainan TFC yang mampu memberi saingan sengit kepada pasukannya.

“Kami tahu ia adalah perlawanan yang sukar, Terengganu adalah pasukan yang sukar. Kedua-dua pasukan melakukan tugasan dengan baik, tetapi akhirnya kami mendapat tiga mata menentang Terengganu dan ia adalah perkara paling penting,” katanya. – BERNAMA


Pemain Diablo Immortal belanja US$100k tapi tak ketemu lawan

OLEH: TOPEKAZ

SEORANG pemain Diablo Immortal telah mengeluarkan sejumlah besar wang pada watak mereka dalam permainan baharu Blizzard yang penuh pertarungan.

Bagaimanapun, akibatnya, rekod pencarian lawan mereka kini ‘sangat tinggi’ sehingga ‘secara literalnya tidak boleh mendapat medan pertempuran’.

Pencipta kandungan, Jtisallbusiness kini cuba mendapatkan bayaran balik untuk perbelanjaan mereka – yang mereka dakwa ‘sekitar US$100k’ – daripada Blizzard, lapor Eurogamer.net.

Dalam video, penyiar itu juga mengakui mereka sedang mempertimbangkan untuk menggunakan peguam untuk membantu situasi mereka yang agak unik.

“Saya tidak boleh melakukan perkara yang saya belanjakan untuk watak ini, dan saya tidak mempunyai jangka masa bila perkara itu benar-benar akan diperbaiki, atau tahu sama ada perkara itu akan diperbaiki kerana saya satu-satunya pemain dalam seluruh dunia dengan masalah ini,” kata mereka.

Jtisallbusiness menyatakan mereka sebelum ini cuba menghubungi Blizzard secara terus melalui forum dan Twitter tentang masalah mereka. Jawapan yang mereka dapat daripada syarikat itu mengatakan bahawa mereka ‘sedar akan isu itu’. Walau bagaimanapun, tiada sebarang perubahan bagi Jtisallbusiness sejak itu.

Bulan lalu, bos Blizzard, Mike Ybarra mempertahankan transaksi mikro kontroversi yang ditemui dalam Diablo Immortal.

Pada masa ini, Ybarra menyatakan bahawa ‘sebilangan besar’ pemain tidak membelanjakan wang dalam permainan.

“Falsafahnya ialah sentiasa mendahului dengan permainan yang hebat dan memastikan ratusan juta orang boleh melalui keseluruhan kempen tanpa sebarang kos. Dari sudut itu, saya berasa sangat gembira mengenainya sebagai pengenalan kepada Diablo,” katanya.

Sementara itu, pembangun permainan kini sedang memerangi pepijat XP yang didakwa telah menyebabkan pemain kehilangan ‘berjuta-juta’ mata pengalaman yang hilang.

Authors

Media Variasi

View all posts

Taufik Asmady Abdul Aziz

View all posts

View all posts

View all posts


Jho Low ‘jual diri’ sebagai lepasan Wharton, jumpa pelbagai personaliti

KUALA LUMPUR: Mahkamah Tinggi di sini hari ini diberitahu bahawa ahli perniagaan dalam buruan Low Taek Jho, atau Jho Low, telah dibuang daripada Wharton School, University of Pennsylvania yang merupakan fakulti perniagaan tertua di dunia.

Perkara itu didedahkan oleh peguam Tan Sri Muhammad Shafee Abdullah ketika beliau menyoal bekas Pengurus Perhubungan AmBank Joanna Yu Ging Ping pada perbicaraan kes Datuk Seri Najib Tun Razak membabitkan penyelewengan RM2.3 bilion dana 1Malaysia Development Berhad (1MDB).

Muhammad Shafee: Adakah anda tahu apa kelayakan yang dimiliki Jho Low?

Yu: Ya, ada kaitan dengan Wharton.

Muhammad Shafee: Baru-Baru ini saya mendapati beliau dibuang daripada Wharton. Malah beliau tidak pernah menamatkan pengajian di Wharton. Adakah anda menyedarinya?

Yu: Oh! Saya tidak tahu perkara itu.

Muhammad Shafee: Namun beliau meyakinkan anda bahawa beliau adalah lepasan Wharton?

Yu: Ya.

Muhammad Shafee: Anda setuju dengan saya secara amnya Jho Low akan menjual dirinya sebagai seorang ahli perniagaan yang baik untuk bank menjalinkan hubungan perniagaan?

Yu: Saya percaya begitulah.

Saksi pendakwaan ke-41 itu juga berkata beliau pernah mendengar Jho Low menyebut mengenai Gabenor Bank Negara Malaysia, Perdana Menteri Malaysia, kerabat diraja dari Jordan iaitu Putera Turki Al-Saud dan Ketua Pegawai Eksekutif PetroSaudi International Ltd (PSI) Tarek Obaid.

“Beliau akan kata beliau akan bertemu seseorang dari Kuwait. Saya hanya mendengarnya dan membiarkan ia begitu sahaja kerana perkara itu tidak penting buat saya,” kata saksi berusia 51 tahun itu.

Peguam itu kemudian beralih kepada isu membabitkan akaun Najib dan menyoal Yu mengenai usaha bank tersebut untuk menghubungi tertuduh secara langsung bagi sebarang kebenaran atau penjelasan mengenai akaun beliau dan siapa yang dipertanggungjawab untuk menanganinya.

Saksi itu berkata beliau tidak pernah menghubungi Najib secara langsung kerana tidak mempunyai akses untuk berbuat demikian.

Najib, 69, berdepan empat pertuduhan menggunakan kedudukan untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram.

Perbicaraan di hadapan Hakim Datuk Collin Lawrence Sequerah bersambung esok. – BERNAMA


Hannah ‘di mana-mana’ kerana mahu memahami keadaan sebenar

KUALA LUMPUR: Menteri Belia dan Sukan, Hannah Yeoh menjadi antara menteri yang kerap turun padang, tidak kira untuk merasmikan acara, lawatan ke fasiliti sukan atau atlet.

Malah, ada yang berjenaka bahawa ‘Hannah Yeoh di mana-mana’ kerana beliau dilihat berada di pelbagai lokasi melibatkan sukan dan belia sejak dilantik sebagai menteri pada awal Disember lepas.

Ditanya mengenai perkara tersebut, Ahli Parlimen Segambut itu berkata, beliau rajin turun padang kerana dapat memahami keadaan sebenar dengan lebih baik, selain turut berusaha meluangkan masa untuk melawat sukan kurang popular.

“Infrastruktur sukan ini banyak tempat, saya tak dapat pergi semua tempat, jadi saya akan tengok berdasarkan masa yang ada. Sukan seperti bola sepak cukup popular, tetapi pasukan wanita kurang dapat perhatian, jadi saya bersama mereka untuk memahami juga,” katanya ketika ditemui semalam.

Namun, di sebalik keseronokan dan tanggungjawab, beliau mengakui ia memenatkan apabila kurang masa berehat dalam kesibukan kerja.

“Sebenarnya agak memenatkan, saya tak cukup tidur tetapi kerana bila ada usaha daripada persatuan sukan, daripada semua pihak yang telah mainkan peranan mereka, saya cuba sedaya mungkin untuk bantu. Saya kali terakhir berehat ketika cuti Tahun Baharu Cina pada Januari, dah lama.

“Cumanya saya tak klon diri saya untuk pergi banyak tempat, ada kekangan dan tugasan di Parlimen. Jadi saya minta maaf dengan banyak penganjur yang jemput saya kerana masa terhad, tidak dapat hadir ke semua majlis,” jelasnya. – BERNAMA


Implan otak bantu lelaki lumpuh berjalan semula

LONDON: Seorang lelaki yang lumpuh akibat kemalangan basikal lebih sedekad lalu mampu berjalan kembali dengan menggunakan teknologi yang dibangunkan oleh penyelidik di Switzerland, lapor agensi berita Jerman (dpa).

Pakar saraf di Ecole Polytechnique Federale de Lausanne (EPFL) telah mencipta kaedah rawatan dipanggil “jambatan digital tanpa wayar” yang mampu memulihkan sambungan yang hilang antara otak dan saraf tunjang, menurut penyelidik.

Jambatan digital ini adalah “brain-spine interface” yang membolehkan Gert-Jan Oskam mengawal semula pergerakan kakinya, membolehkannya berdiri, berjalan dan juga menaiki tangga.

Teknologi itu juga membolehkan Oskam memulihkan beberapa fungsi otak yang hilang sejak kemalangan, di mana dia dapat mempamerkan kemahiran motor meskipun teknologi itu dimatikan.

Menurut penyelidik, “pembaikan digital saraf tunjang ini menunjukkan bahawa sambungan saraf baharu telah berkembang”.

Oskam, 40, seorang jurutera dari Belanda, tinggal dan bekerja di China apabila dia mengalami kemalangan berbasikal pada 2011.

Pakar saraf Jocelyn Bloch, yang merupakan seorang profesor di EPFL, berkata: “Apabila kami bertemu Gert-Jan, dia tidak dapat berjalan selepas mengalami kecederaan saraf tunjang yang teruk.”

Gregoire Courtine, seorang profesor neurosains di EPFL, berkata: “Idea kami adalah untuk mewujudkan semula komunikasi ini dengan “digital  bridge” – komunikasi elektronik antara otak dan kawasan saraf tunjang yang masih utuh dan boleh mengawal pergerakan kaki.”

Oskam menjalani dua pembedahan untuk menanam elektrod di otak dan saraf tunjang.

Teknologi ini menggunakan kecerdasan buatan untuk menukar pemikiran pergerakan kepada tindakan, mewujudkan hubungan langsung antara otak dan kawasan saraf tunjang.

Prof Courtine berkata: “Buat pertama kalinya, jambatan digital ini memintas kecederaan, memulihkan komunikasi antara dua kawasan sistem saraf pusat yang terputus.”

Oskam berkata, dia boleh berjalan sekurang-kurangnya 100m atau lebih, bergantung pada hari itu.

Dia juga boleh berjalan menggunakan tongkat apabila implan dimatikan, menimbulkan harapan bahawa teknologi seperti ini dapat memulihkan fungsi saraf yang hilang. – BERNAMA-dpa


Isham Jalil dilantik MKT UMNO

KUALA LUMPUR: Bekas Ketua Penerangan Barisan Nasional (BN) Selangor yang digugurkan, Hizatul Isham Abdul Jalil, dilantik sebagai ahli Majlis Kerja Tertinggi (MKT) UMNO malam tadi.

Menurut Setiausaha Agung UMNO, Datuk Seri Ahmad Maslan di sini, lulusan Sarjana Dasar Awam dari Harvard University itu telah mengangkat sumpah dalam mesyuarat MKT UMNO yang dipengerusikan oleh Presiden UMNO, Datuk Seri Dr Ahmad Zahid Hamidi.

Lantikan aktivis media sosial berumur 46 tahun itu telah diwar-warkan telah dijemput ke mesyuarat berkenaan.

Zahid mempunyai kuasa mengikut Perlembagaan UMNO bagi melantik 13 orang Ahli MKT termasuk Setiausaha Agung, Ketua Penerangan serta Bendahari UMNO.

Mesyuarat berkenaan antara lain isu-isu yang melingkari kehidupan rakyat masa kini khususnya melibatkan kenaikan kos sara hidup, harga barangan dan perkhidmatan yang meningkat secara mendadak lantaran inflasi dan krisis ekonomi global.

“MKT UMNO menggesa agar kerajaan dapat segera menangani isu kenaikan harga barangan makanan asas rakyat secara holistik, sepadu dan berkesan.

“Sebagai contoh, dalam isu harga ayam, cadangan untuk mewujudkan Lembaga Unggas Negara wajar dipertimbangkan agar isu ayam dilihat secara menyeluruh dari aspek pengeluaran anak ayam, kos penternakan, kos dedak agar tidak mudah dimanipulasi oleh pihak kartel berkepentingan.

Subsidi-subsidi bersasar yang direncanakan Kerajaan seharusnya benar-benar memanfaatkan kelompok rakyat terbanyak yang susah dan derita akibat kenaikan kos sara hidup. Ini termasuklah tidak sewenangnya menarik balik subsidi yang diberikan hanya kerana kelemahan aspek penguatkuasaan.

“Mendokong keputusan Kerajaan untuk menarik balik keputusan awal bagi pengapungan harga ayam di pasaran dan tidak menaikkan kadar tarif elektrik dan air.

“Begitu juga komitmen Kerajaan untuk  terus menampung subsidi sebanyak RM5.8 bilion meskipun berlaku peningkatan tinggi kos bahan api dan kos penjanaan adalah disokong,” kata kenyataan itu.

Mesyuarat juga telah memutuskan agar jentera pilihanraya UMNO di semua peringkat digemblengkan bersama dengan parti-parti komponen di bawah BN agar tahap kesiapsiagaan jentera BN keseluruhannya berada pada tahap yang tertinggi.

MKT menegaskan kembali tentang perlunya Akta Anti Lompat Parti dibentang segera di Parlimen sebelum PRU15.

Akta Pendanaan Politik juga perlu diwujudkan agar garis panduan yang jelas mengenai kewangan parti dapat diadakan.

Author

Tun Puteh Wanti

View all posts

View all posts


Israel lengahkan perjanjian pertukaran 50 tebusan, gencatan senjata kemanusiaan – Hamas

BANDAR GAZA, Palestin: Seorang pegawai Hamas pada Rabu mendakwa Israel melengah-lengahkan kemungkinan berlaku perjanjian untuk pertukaran 50 tebusan dan gencatan senjata kemanusiaan.

“(Pasukan) penakluk masih enggan dan menangguhkan pembebasan 50 wanita dan kanak-kanak … dan mengisytiharkan gencatan senjata kemanusiaan sebenar, sebagai pertukaran untuk pembebasan sejumlah wanita dan kanak-kanak kami di penjara penakluk” kata Izzat al-Risheq, seorang ahli biro politik Hamas, di Telegram.

Menurut kenyataan itu, perjanjian itu juga termasuk “kemasukan bantuan dan bantuan kemanusiaan ke semua kawasan di Genting Gaza, dengan keperluan menyediakan persekitaran keselamatan yang sesuai yang membolehkan susulan itu selesai.”

“(Pasukan) penakluk Zionis tidak serius untuk mencapai persetujuan tetapi berlengah-lengah untuk mendapatkan lebih banyak masa untuk meneruskan pencerobohan dan perang genosid terhadap orang awam yang tidak bersalah,” kata al-Risheq.

Menurut angka rasmi Palestin, lebih 7,000 rakyat Palestin ditahan di kemudahan tahanan di seluruh Israel, manakala Tel Aviv berkata, kira-kira 239 warga Israel ditawan oleh Hamas di Gaza.

Author

Taufik Asmady Abdul Aziz

View all posts

View all posts


PM, presiden parti gabungan Kerajaan Perpaduan dijemput ke Perhimpunan Agung UMNO

KUALA LUMPUR: Perdana Menteri, Datuk Seri Anwar Ibrahim dan kesemua presiden parti politik gabungan Kerajaan Perpaduan dijemput untuk menghadiri Perhimpunan Agung UMNO yang dijadual berlangsung pada 7 hingga 10 Jun ini.

Setiausaha Agung UMNO, Datuk Dr Asyraf Wajdi Dusuki yang menyifatkan ia sebagai sejarah buat parti berkata Anwar dijadual akan menghadiri perhimpunan berkenaan namun tidak akan memberikan ucapan.

“Datuk Seri Anwar Ibrahim tidak akan berucap…beliau menjadi tetamu kehormat kami. Agenda hanya ucapan dasar presiden,” katanya pada sidang media mengenai Perhimpunan Agung UMNO di Ibu Pejabat UMNO, di sini hari ini.

Kerajaan Perpaduan dibentuk oleh gabungan 19 parti politik.

Selain presiden parti, jemputan juga dibuat kepada semua pemimpin sayap parti yang mendukung Kerajaan Perpaduan.

Mengulas tentang agenda yang akan dibincangkan perwakilan pada perhimpunan itu, Asyraf Wajdi berkata ia termasuk soal ekonomi rakyat, kestabilan politik dan kerajaan, Pilihan Raya Negeri (PRN) di enam negeri, agama Islam, Melayu dan bumiputera.

Katanya, satu perhimpunan khas turut akan diadakan bagi meminda beberapa fasal dalam Perlembagaan UMNO bagi memudahkan pendaftaran ahli baharu terutamanya secara dalam talian.

“Ini dihasratkan oleh Presiden Datuk Seri Dr Ahmad Zahid Hamidi untuk mempermudahkan soal keahlian parti terutamanya keahlian dalam talian. Kami menerima maklum balas bahawa ramai mahu sertai UMNO tetapi terdapat kekangan perlembagaan contohnya setiap pendaftaran perlu mendapat kelulusan ketua cawangan, jadi kami nak permudahkan supaya UMNO lagi dekat dekat dengan generasi anak muda,” katanya.

Pengerusi Majlis Amanah Rakyat (MARA) itu berkata, seramai 6,341 perwakilan akan menghadiri perhimpunan itu, sekali gus menjadikan ia jumlah teramai susulan keputusan perhimpunan agung khas pada Januari lepas yang meluluskan pindaan perlembagaan membabitkan kehadiran ketua penerangan bahagian dan sayap sebagai perwakilan automatik pada Perhimpunan Agung UMNO.

Menjawab mengenai ramalan bekas Ahli Parlimen Rembau, Khairy Jamaluddin baru-baru ini bahawa UMNO berkemungkinan kehilangan separuh sokongan pengundi Melayu dalam enam PRN, Asyraf Wajdi berkata ia hanyalah ramalan semata-mata.

Beliau menegaskan, UMNO tidak pernah terpesong daripada agenda dan perjuangannya untuk membela kedudukan Islam, Melayu dan bumiputera serta Raja-Raja Melayu. – BERNAMA


Piala Dunia ISTAF: Kuadran Malaysia gagal ke pentas final

KUALA LUMPUR: Hasrat skuad sepak takraw lelaki negara melangkah jauh di Piala Dunia Persekutuan Sepaktakraw Antarabangsa (ISTAF) 2022 di Korea Selatan tidak kesampaian apabila tewas kepada musuh tradisi, Thailand dalam aksi separuh akhir acara kuadran, pada Isnin.

Dalam perlawanan di Kompleks Sukan Daejon Hanbat di Daejeon itu, gandingan Haziq Hairul Nizam, Noraizat Nordin, Azlan Alias dan Norfaizzul Razak tewas di tangan skuad Gajah Putih 0-2 (16-21, 17-21) dalam tempoh 50 minit.

Pada perlawanan tersebut, Thailand unggul mendominasi perlawanan menerusi gandingan mantap Pornthep Tinbangbon, Phutawan Sopa, Rachan Viphan dan Yodsawat Uthaijaronsri yang juga merupakan pemenang pingat emas kuadran Sukan SEA Vietnam di Hanoi, Mei lalu.

Terdahulu, kuadran sepak takraw negara menghidupkan peluang mara ke separuh akhir acara itu selepas menundukkan Jepun dengan kemenangan straight set.

Bagaimanapun, skuad negara berpeluang menebus kekecewaan itu apabila berdepan Thailand esok dalam perlawanan akhir acara regu yang membariskan Mohammad Syahir Mohd Rosdi, Mohammad Azlan Alias dan Amirul Zazwan Amir.

Trio negara itu dijadual membuat perhitungan akhir berdepan Thailand pada 8 pagi Selasa waktu Malaysia.

Skuad negara bagi acara regu itu layak ke perlawanan akhir selepas melakar kemenangan ke atas tuan rumah, Korea Selatan, pada saingan separuh akhir, pada Ahad. – BERNAMA


Kerajaan saran tukar nama kad Visa TnG untuk elak kekeliruan

PUTRAJAYA: Kerajaan menyarankan supaya nama kad Visa Touch ‘n Go (TnG) diubah supaya tidak mengelirukan pengguna memandangkan perkataan ‘Touch ‘n Go’ sinonim dengan sistem pembayaran tol, kata Menteri Perdagangan Dalam Negeri dan Kos Sara Hidup, Datuk Seri Salahuddin Ayub.

Ia adalah antara tindakan segera yang diarahkan Kementerian Perdagangan Dalam Negeri dan Kos Sara Hidup (KPDN) dalam sesi libat urus bersama pihak pengurusan TnG bagi menyelesaikan isu berbangkit berhubung perkhidmatan kad TnG, katanya.

Salahuddin berkata, pihak TnG perlu mengadakan advokasi bagi menjelaskan kepada pengguna bahawa kad prabayar visa TnG hanya untuk tujuan pembelian barangan dan perkhidmatan serta pengeluaran wang.

“Kad ini tidak boleh digunakan bagi tujuan pembayaran tol dan pengangkutan awam,” katanya dalam kenyataan yang dikeluarkan sempena sesi libat urus berkenaan iaitu antara permasalahan yang diutarakan pada sesi itu ialah isu berkaitan penggunaan kad visa TnG terutama bagi pembayaran tol.

Salahuddin berkata pihak TnG juga telah diarahkan untuk melaksanakan advokasi dan notifikasi awal kepada pengguna bagi pemakluman tempoh kad yang akan luput, selain menambah baik kaedah dan mempercepatkan proses serta tempoh bayaran balik dan pemindahan baki.

Pihak TnG juga diarahkan menambah pusat jualan kad dan perkhidmatan TnG di lokasi selain pusat sedia ada di KL Sentral dan Bangsar, selain meminta penyedia platform perniagaan dalam talian untuk menurunkan iklan jualan kad TnG oleh pihak ketiga yang tidak mendapat kebenaran menjual kad terbabit, katanya.

“Pihak TnG juga diberi masa satu minggu untuk hasilkan pelan tindakan susulan seterusnya,” katanya.

Salahuddin berkata bahagian penguatkuasaan KPDN akan mengambil tindakan undang-undang terhadap mana-mana pihak yang menjual kad TnG melebihi harga yang ditetapkan oleh pengeluar di bawah Akta Kawalan Harga dan Antipencatutan 2011. – BERNAMA


Gangguan tren: Kementerian Pengangkutan terus pantau budaya selenggara

SEREMBAN: Kementerian Pengangkutan akan terus memantau budaya  penyelenggaraan tren secara berkala termasuk tren Transit Aliran Massa (MRT) di negara ini bagi mengatasi masalah dan gangguan operasi.

Menterinya, Anthony Loke, sedia maklum mengenai kekecewaan orang ramai apabila gangguan itu berlaku berkata kementeriannya amat komited bagi memastikan perkhidmatan kereta api terbabit berada pada tahap terbaik.

“Semalam, sememangnya ada gangguan dalam MRT Laluan Kajang dan saya sudah minta pihak pengurusan untuk membuat penjelasan dengan apa yang berlaku. Ia memang ada masalah teknikal yang sepatutnya tidak berlaku kerana ia baharu beroperasi antara lima hingga enam tahun.

“Pihak pengurusan sedar, penyelenggaraan perlu dilakukan terutama membabitkan pertukaran roda-roda kereta api kita,” katanya kepada pemberita selepas menyaksikan Majlis Menandatangani Memorandum Persefahaman antara Mydin Mohamed Holdings Berhad (MYDIN) dengan syarikat logistik, GoBuilders Netsoft Sdn Bhd di sini, hari ini.

Beliau berkata, syarikat pengurusan memerlukan tempoh enam hingga lapan bulan untuk proses pelaksanaan penyelenggaraan bagi tren berkenaan manakala penyelenggaraan sepenuhnya dijangka dapat disiapkan menjelang suku ketiga tahun ini.

Semalam, MRT laluan Kajang berdepan gangguan operasi selepas tren itu mengalami tekanan angin rendah di Stesen Pasar Seni sehingga menyebabkan ratusan pengguna terkandas. – BERNAMA


Perak medan perang PRU15?

IPOH: Secara tidak sengaja, Perak menjadi medan pertempuran Pilihan Raya Umum ke-15 (PRU15).

Ramai nama besar parti politik utama yang bertanding dalam pilihan raya ini, sama ada mempertahankan kerusi mereka atau mencuba nasib di negeri ini dan berusaha menarik sokongan daripada 2.1 juta pemilih yang meningkat 11 peratus berbanding PRU14.

Perkara medan perang itu mula ketara selepas pencalonan Pengerusi Pakatan Harapan dan Presiden PKR Datuk Seri Anwar Ibrahim yang akan bertanding di kerusi Parlimen Tambun dan tidak mempertahankan Port Dickson yang dimenanginya pada pilihan raya kecil pada 2018.

Anwar menentang penyandang Datuk Seri Ahmad Faizal Azumu, yang merupakan Timbalan Pengerusi Perikatan Nasional (PN) dan Timbalan Presiden Bersatu. Ahmad Faizal yang digelar Peja, pernah menjadi Menteri Besar Perak.

Calon lain dalam pertandingan empat penjuru itu ialah Ketua UMNO Bahagian Tambun Datuk Aminuddin Md Hanafiah (Barisan Nasional-BN) serta calon Gerakan Tanah Air (GTA-Pejuang) Abdul Rahim Tahir.

Turut menjadi tumpuan ialah Pengerusi BN dan Presiden UMNO, Datuk Seri Dr Ahmad Zahid Hamidi yang mempertahankan kerusi Parlimen Bagan Datuk dalam pertandingan pilihan raya ketujuhnya, setelah memenangi kerusi itu pada 1995.

Lawannya dalam pertandingan empat penjuru ialah Dr Muhammad Faiz Na’aman (PN-Bersatu), Datuk Seri Shamsul Iskandar Mohd Akin (PH-PKR) dan calon bebas Mohamed Tawfik Tun Dr Ismail.

Tiga pemimpin utama MIC juga bertanding di Perak.

Presiden parti Tan Sri S. A. Vigneswaran, bekas Yang Dipertua Dewan Negara, membuat bidaan sulung untuk kerusi Parlimen Sungai Siput. Beliau terlibat dalam pertandingan tujuh penjuru yang turut disertai penyandang S. Kesavan (PH-PKR); Datuk Seri G. Irudianathan (PN-Bersatu); Ahmad Fauzi Mohd Jaafar (GTA-Pejuang) dan tiga calon bebas – suri rumah R. Indrani; bekas Ketua Penerangan PN Sungai Siput Baharudin Kamarudin dan ahli perniagaan N. Rajah.

Timbalan Presiden parti Datuk Seri M. Saravanan mempertahankan kerusi Parlimen Tapah dalam pertandingan enam penjuru. Pencabarnya ialah K. Saraswathy (PH-PKR); Datuk Muhammad Yadzan Mohammad (PN-Bersatu); Mohamed Akbar Sherrif Ali Yasin (Warisan); Mior Nor Haidir Suhaimi (GTA-Pejuang) dan M. Kathiravan (Bebas).

Naib Presiden MIC Datuk T. Murugiah bertanding di kerusi Parlimen Teluk Intan. Beliau menentang penyandang Nga Kor Ming (PH-DAP) yang merupakan Naib Pengerusi DAP dan Pengerusi DAP Perak; Pengerusi PN-Bersatu Perak Datuk Zainol Fadzi Paharudin dan calon GTA-Pejuang Amir Khusyairi Mohamad Tanusi dalam pertandingan empat penjuru.

Datuk Seri Hamzah Zainudin, Setiausaha Agung PN dan juga Bersatu, mempertahankan kerusi Parlimen Larut dalam pertandingan empat penjuru yang turut melibatkan Ketua Penerangan Pemuda UMNO Larut Mohd Syafiq Fhadly Mahmud (BN-UMNO); Zolkarnain Abidin (PH-Amanah) dan Auzaie Fadzlan Shahidi (GTA-Berjasa).

Naib Presiden Amanah dan Pengerusi PH Perak Datuk Seri Dr Mujahid Yusuf Rawa, Ahli Parlimen tiga penggal, mempertahankan kerusi Parlimen Parit Buntar dalam pertandingan empat penjuru menentang Imran Mohd Yusof (BN-UMNO); Mohd Misbahul Munir Masduki (PN-PAS) dan Rohijas Md Sharif (GTA-Pejuang).

Naib Presiden PAS Datuk Idris Ahmad (PN) terlibat dalam pertandingan empat penjuru bagi kerusi Parlimen Bagan Serai bersama-sama Zul Helmi Ghazali (BN-UMNO); Siti Aishah Shaik Ismail (PH-PKR) dan Ahmad Luqman Ahmad Yahaya (GTA-Pejuang).

Ketua Pemuda UMNO Datuk Dr Asyraf Wajdi Dusuki (BN) terlibat dalam pertandingan tiga penjuru untuk kerusi Parlimen Gerik dengan Fathul Huzir Ayob (PN-Bersatu) dan Ahmad Tarmizi Mohd Jam (PH-DAP).

Naib Pengerusi DAP M. Kulasegaran (PH) berdepan tiga calon dalam mempertahankan kerusi Parlimen Ipoh Barat. Mereka ialah Low Guo Nan (BN-MCA); Chek Kwong Weng (PN-Gerakan) dan ahli politik veteran Tan Sri M. Kayveas, bekas Presiden MyPPP bertanding sebagai calon bebas.

Nama-nama besar yang bertanding di kerusi Parlimen Tanjong Malim di selatan Perak ialah penyandang Pengerusi PKR Perak Chang Lih Kang (PH); Timbalan Presiden MCA Datuk Dr Mah Hang Soon (BN); Datuk Nolee Ashilin Mohammed Radzi (PN-Bersatu); Dr Amir Hamzah Abdul Rajak (GTA-IMAN) dan dua calon bebas, iaitu Jamaluddin Mohd Radzi dan Mohd Nor Izzat Mohd Johari.

Selain 24 kerusi Parlimen, Perak turut menyaksikan pertandingan 59 kerusi DUN pada PRU15.

Hari pengundian ialah pada 19 November. – BERNAMA


COVID-19: Perancis seru golongan berisiko tinggi dapatkan dos penggalak kedua

PARIS: Jurucakap kerajaan Perancis, Olivier Veran pada Khamis menyeru golongan berisiko tinggi mendapatkan satu lagi suntikan penggalak menentang COVID-19 menjelang musim cuti.

Veran memberitahu stesen radio RMC-BFMTV bahawa hanya 20 peratus daripada golongan berisiko tinggi telah menerima suntikan penggalak kedua susulan gelombang baharu COVID-19 dan wabak selesema kini melanda negara, lapor Xinhua.

“Jika anda berumur 60 tahun dan ke atas, jika anda menghidap penyakit atau jika anda kontak rapat dengan kumpulan rentan serta warga tua, dapatkan dos penggalak.

“Ia akan mengehadkan risiko komplikasi dan kemasukan ke hospital,” kata bekas menteri kesihatan itu.

Setakat ini, terdapat laporan mengenai subvarian yang merebak dengan pantas di Perancis.

“Kemasukan ke unit rawatan rapi akibat jangkitan COVID-19 kini mencatatkan peningkatan 20 peratus, hingga melemahkan sistem kesihatan negara,” katanya.

Pakar imunologi Perancis Brigitte Autran berkata, subvarian Omicron  BA.5 yang menular di negara itu telah digantikan dengan subvarian BQ.1.1.

Agensi kesihatan awam Perancis mendedahkan bahawa hampir 70,000 kes baharu dilaporkan dalam tempoh 24 jam lalu. – BERNAMA


Struktur cukai jalan kenderaan EV diumum sebelum akhir tahun

SEPANG: Kerajaan akan mengumumkan struktur cukai jalan bagi kenderaan elektrik (EV) yang lebih kompetitif sebelum akhir tahun ini, kata Menteri Pengangkutan, Anthony Loke.

Menurutnya, struktur cukai jalan tersebut hanya akan berkuat kuasa selepas tahun 2025, apabila berakhirnya tempoh insentif pengecualian cukai kenderaan EV seperti diumumkan tahun lalu.

“Kita sudah bentangkan kepada Pasukan Petugas Khas EV untuk pastikan supaya struktur cukai jalan bagi kenderaan EV ini lebih kompetitif dan tidak membebankan pengguna dalam usaha menggalakkan penerimaan orang ramai terhadap pembelian kenderaan itu.

“Sebelum akhir tahun ini kita akan umumkan, (namun) ia hanya akan terpakai selepas tempoh pengecualian cukai jalan untuk kenderaan EV itu tamat pada tahun 2025,” katanya menerusi sidang akhbar selepas merasmikan Simposium Rel Antarabangsa di sini hari ini.

Mengulas lanjut, beliau berkata, kerajaan mengambil maklum mengenai keresahan pengguna kenderaan EV yang khuatir sekiranya mereka bakal dikenakan cukai jalan yang tinggi.

“Seperti yang saya telah jawab beberapa bulan lalu, kita akan kaji semula dan telah pun bentangkan kepada EV taskforce (mengenai) cukai jalan yang lebih murah daripada sebelum ini,” ujarnya.

Ditanya sama ada pemilik kenderaan EV akan diberikan pelanjutan pengecualian cukai jalan, Anthony Loke memaklumkan perkara itu terpulang kepada Kementerian Kewangan untuk memutuskannya.

Pada 1 Julai lalu, Kementerian Pengangkutan memaklumkan sedang mengkaji semula kadar bayaran cukai jalan yang akan dikenakan bagi kenderaan EV supaya ia lebih rendah berbanding kenderaan biasa.

Loke berkata, keputusan itu dibuat supaya cukai jalan kenderaan berkenaan menjadi lebih murah berbanding kenderaan Internal Combustion Engine (ICE) bagi menggalakkan lebih ramai pengguna memiliki kenderaan elektrik.

Pada 14 Februari 2022, Kementerian Pengangkutan melalui Jabatan Pengangkutan Jalan (JPJ) menawarkan pemberian insentif pengecualian fi lesen kenderaan motor (LKM) sepenuhnya untuk kenderaan EV dan kenderaan untuk orang kurang upaya bermula 1 Januari 2022 hingga 31 Disember 2025.

Terdahulu, pada simposium itu, Loke menyampaikan pensijilan IRIS: ISO/TS 22163:2017 (International Railway Industry Standard) kepada empat syarikat tempatan yang pertama di Malaysia.

Pensijilan itu menandakan pencapaian luar biasa dalam menaikkan standard kualiti, keselamatan dan kecekapan dalam pengangkutan kereta api di negara ini.

IRIS merupakan piawaian antarabangsa yang diiktiraf dalam industri kereta api antarabangsa yang menjadi garis panduan dan standard terbaik bagi pengeluaran, penyelenggaraan dan pembangunan peralatan sistem kereta api. – Utusan

Author

Media Variasi

View all posts

View all posts


Anwar luang masa nikmati juadah ‘Sup Meletup’ di Cheras

KUALA LUMPUR: Perdana Menteri, Datuk Seri Anwar Ibrahim hari ini meluangkan masa menikmati makan tengah hari bersama pengunjung di gerai Sup Meletup yang beroperasi di Medan Selera Bandar Sri Permaisuri, Cheras di sini.

Beliau yang disambut pemilik gerai Sup Meletup itu, Zolkhoari Abdul Aziz ketika tiba pada kira-kira 1.05 tengah hari, meluangkan masa kira-kira 15 minit menjamu selera sambil menyantuni pengunjung yang ingin merakam gambar kenang-kenangan.

Anwar dilihat cukup berselera menikmati hidangan bihun sup panas iaitu satu daripada menu popular di gerai itu selain sata.

Usai makan tengah hari, Anwar bergerak ke Masjid Saidina Othman Ibn Affan, Bandar Tun Razak untuk menunaikan solat Jumaat. – BERNAMA


Jakel beri jaminan bayar gaji 200 pekerja tanpa potongan

SHAH ALAM: Ketua Pegawai Operasi Kumpulan Jakel Malaysia Holdings, Datuk Mohamed Nizam Mohamed memberi jaminan terhadap isu pembayaran gaji pekerjanya di cawangan Shah Alam.

Menurutnya, pihak Jakel akan memastikan 200 pekerja di cawangan berkenaan mendapat  bayaran gaji penuh tanpa sebarang pemotongan.

“Kita tetap bayar walaupun kerugian beratus juta.

“Allah sudah takdirkan sedemikian, kita kena cari pilihan untuk teruskan perniagaan.

“Ada 500 staf yang kite tempatkan ke Jakel Kuala Lumpur, Bangi, Cheras, ” katanya pada sidang media di Jakel cawangan Shah Alam, hari ini.

Pada Ahad, gedung tekstil terkemuka yang mempunyai lot kedai tiga tingkat itu dilaporkan terbabit dalam kebakaran yang memusnahkan bahagian dalam bangunan itu.

Susulan kejadian, Jabatan Bomba dan Penyelamat Malaysia (JBPM) Selangor  menggerakkan Unit Anjing Pengesan K9 menjalankan kerja-kerja forensik dalam mengenal pasti punca sebenar insiden kebakaran di Wisma Jakel, Seksyen 7, Shah Alam.

Dalam pada itu, Mohamed Nizam berkata, pekerja mungkin ditempatkan di beberapa lokasi sementara menjelang musim Hari Raya.

“Esok mesyuarat untuk kita ambil tindakan yang paling wajar ketika ini.

“Terima kasih kepada anggota bomba, polis, jabatan terlibat beri kerjasama.

“Kerugian dalam RM100 juta, kain jenis sutera, poliester, cotton mudah cepat terbakar dan merebak apinya,” katanya.

Author

Tun Puteh Wanti

View all posts

View all posts


Suspek bakar, rosak 15 kenderaan ada enam rekod jenayah

KLANG: Seorang lelaki yang ditahan kerana khianat membakar enam kenderaan di Bandar Bukit Tinggi di sini kelmarin mempunyai enam rekod jenayah lampau.

Suspek berusia 53 tahun tersebut berjaya ditahan kira-kira pukul 5.30 petang hari sama iaitu dua jam selepas melakukan jenayahnya itu di kawasan berhampiran berkenaan.

Ketua Polis Daerah Klang Selatan, Asisten Komisioner Cha Hoong Fong berkata, suspek yang juga penganggur tersebut juga didapati positif dadah jenis morfin.

Katanya, siasatan mendapati suspek menggunakan botol mineral disyaki mengandungi minyak bagi membakar semua kenderaan.

“Siasatan lanjut mendapati suspek juga melakukan perbuatan khianat terhadap sembilan lagi kenderaan merangkumi van, kereta dan bas dengan memecahkan cermin di kawasan berhampiran.

“Keseluruhannya terdapat 15 buah kenderaan dikhianat suspek termasuk membakar pada bonet kenderaan. Jumlah kerugian dianggarkan RM15,000,” katanya dalam kenyataan hari ini.

Hoong Fong menambah, polis masih menjalankan siasatan berhubung punca sebenar perbuatan suspek tersebut.

Jelas beliau, pihaknya mendapat perintah reman selama tujuh hari terhadap suspek dengan kertas siasatan dalam proses dilengkapkan sebelum diserahkan kepada Timbalan Pendakwa Raya dalam tempoh terdekat.

“Kes disiasat masing-masing mengikut Seksyen 435 dan Seksyen 427 Kanun Keseksaan selain Seksyen 15 (1)(a) Akta Dadah Berbahaya 1952,” katanya.

Kosmo! sebelum ini melaporkan suasana di Jalan Batu Nilam 3, Bandar Bukit Tinggi di sini, gempar apabila enam kereta dipercayai dibakar individu kurang siuman, Khamis lalu.

Dalam kejadian kira-kira pukul 1.30 tengah hari itu turut menyebabkan seorang lelaki tempatan berusia 37 tahun melecur di tangan ketika cuba memadamkan kebakaran tersebut.

Author

Media Variasi

View all posts

View all posts


‘Power weh!’ – Budak Cina fasih cakap bahasa Tamil buat netizen kagum

MELIHAT anak kecil berbicara fasih dalam bahasa Inggeris pasti membuatkan ramai pihak terpegun namun perkara itu seolah-olah tidak asing lagi dengan perkembangan dunia yang semakin celik teknologi.

Namun, melihat si kecil yang berbangsa Cina berbicara fasih dalam bahasa Tamil pasti membuatkan orang ramai terkejut seketika kerana jarang situasi sedemikian didedahkan kepada umum.

Baru-baru ini, tular video seorang kanak-kanak berusia empat tahun berbangsa Cina, fasih berborak dengan seorang pemuda dalam bahasa Tamil.

Video yang dimuat naik dalam TikTok @kartik_suresh itu memaparkan si kecil, Kai Kai, sedang membancuh ‘mango lassi’ bersama Kartik yang merupakan jirannya.

Difahamkan, ibu Kartik mengasuh Kai Kai dari kecil lantas membuatkan dia petah bercakap dalam bahasa Tamil.

Kepetahan Kai Kai berborak dalam bahasa Tamil itu turut membuatkan rata-rata netizen terkejut dan seronok menonton video tersebut yang kini tontonannya mencecah hampir 2.4 juta.

#tamiltiktok #chineseboy #malaysian #fypシ

♬ original sound – 𝗞αятιк 𝗦υяєѕ𝗛 – 𝗞αятιк 𝗦υяєѕ𝗛

Menjengah di ruangan komen, ramai netizen yang memuji kecomelan Kai Kai serta kelebihan yang dimilikinya sejak kecil itu.

“I’m a mix of Malay (dad) + Indian (mum) but he speaks Tamil better than me,” seloroh netizen.

“Fasih betul bahasa Tamil dia tapi time speaking English mmg bunyi Chinese. Comellll,” puji seorang lagi warga net.

“It’s so so amazing how fluent he is in Tamil.. you’re such an amazing neighbour to him,” komen netizen.

“I love my country Malaysia. This is beautiful,” tulis netizen.

Author

Diyana Rahip

View all posts

View all posts


JPM nafi hantaran tular ‘PM mohon maaf kepada MB Terengganu’

KUALA LUMPUR: Jabatan Perdana Menteri (JPM) menafikan hantaran tular di Twitter bertajuk ‘Terkini – Beliau (Perdana Menteri, Datuk Seri Anwar Ibrahim) memohon maaf kepada Menteri Besar, Shamsuri kerana hadir ke Terengganu tanpa makluman kepada kerajaan negeri.

JPM menerusi hantaran di Facebook malam ini memaklumkan, hantaran tular itu dibuat akaun satira Malaysia Kiri dengan mengepilkan gambar memaparkan Perdana Menteri.

“Maklumat melalui akaun media sosial tersebut adalah palsu. Orang ramai diminta agar tidak menyebarkan atau berkongsi sebarang maklumat yang tidak pasti atau palsu. Tidak pasti, jangan kongsi!” menurut hantaran itu. – BERNAMA


Bilik hotel Messi di Piala Dunia Qatar dijadikan muzium

BILIK hotel Lionel Messi semasa di Piala Dunia akan diubah menjadi ‘muzium kecil’ berikutan kejayaan Argentina dalam kejohanan kali ini. Pemenang Ballon D’or sebanyak tujuh kali itu merupakan watak utama dalam skuad Argentina sehingga muncul juara Piala Dunia Qatar 2022.

Pemain berusia 35 tahun itu dinobatkan sebagai pemain terbaik kejohanan selepas membantu Argentina memenangi Piala Dunia, Messi secara meluas telah dianggap sebagai pemain terhebat sepanjang zaman oleh para peminat bola sepak serata dunia.

Messi memainkan peranan penting dalam kejayaan Piala Dunia pertama negaranya selama 36 tahun, dan dinamakan pemain terbaik kejohanan itu selepas menjaringkan dua gol di final. Dia yang kini berusia 35 tahun itu meletakan dirinya sebagai penjaring kedua terbanyak kejohanan di belakang Mbappe dengan menghasilkan tujuh gol.

Pencapaian Lionel Messi ini akan diabadikan, menerusi ciapan di Twitter Achraf Ben Ayad, “Bilik tempat Leo Messi menginap di Universiti Qatar semasa Piala Dunia akan dijadikan sebuah muzium kecil.”

Perlawanan akhir adalah antara yang terhebat dalam sejarah Piala Dunia, dengan Perancis bangkit semula pada lewat permainan hasil dua gol Kylian Mbappe, sebelum penyerang itu menambah satu lagi dalam masa tambahan untuk melengkapkan hatriknya.

Walaupun perlawanan akhir itu diheret ke penentuan penalti, Lionel Messi berjaya menjulang trofi Piala Dunia di Stadium Lusail, Qatar.

Author

Muhammad Nor Fadzly Mahat

View all posts

View all posts


Jualan hidangan RM3.50 di IPT ringankan beban penuntut

KUALA LUMPUR: Inisiatif institusi Pengajian Tinggi (IPT) tempatan menyediakan menu makanan berkualiti dengan harga serendah RM3.50 bagi setiap hidangan sememangnya amat membantu dalam meringankan beban kos sara hidup penuntut IPT khususnya golongan B40.

Inisiatif IPT berkenaan secara langsung menyahut saranan Kementerian Pengajian Tinggi supaya pihak IPT menyediakan jualan makanan di dalam kampus dengan setiap hidangan pada harga siling RM3.50 menerusi inisiatif Food Basket Siswa Keluarga Malaysia.

Antara IPT awam setakat ini yang sedang melaksanakan inisiatif berkenaan ialah Universiti Putra Malaysia (UPM), Universiti Malaysia Sabah (UMS) dan Universiti Malaya (UM).

Ketua Bahagian Hal Ehwal Pelajar UPM, Nuruliman Ibrahim berkata, pihaknya melaksanakan jualan makanan serendah RM3.50 bagi kepada kesemua warga UPM di bawah inisiatif Menu Kasih Pelajar Keluarga Malaysia sejak 8 Julai lepas.

“Sebelum ini makanan yang dijual adalah sekitar RM7 sehingga RM8. Namun, dengan pelaksanaan usaha ini, semua penuntut serta warga kerja UPM mampu membeli makanan serendah RM3.50. Ini membolehkan mereka mendapatkan hidangan lengkap dan bernutrisi dengan harga berpatutan,” katanya ketika dihubungi Bernama pada Selasa.

Selain itu, Nuruliman turut berkongsi bahawa perbincangan lanjut berhubung perkara itu akan dilaksanakan pada mesyuarat petang Selasa antara naib canselor IPT tempatan bersama pihak kementerian.

Terdahulu, Menteri Pengajian Tinggi Datuk Seri Dr Noraini Ahmad mengumumkan menu makanan berkualiti dengan harga siling RM3.50 bagi setiap hidangan akan diperkenalkan menerusi inisiatif Food Basket Siswa Keluarga Malaysia, pada 4 Julai lepas.

Sementara itu, mahasiswa semester akhir jurusan Sarjana Muda Pendidikan, Bimbingan dan Kaunseling UPM, Ahmad Khairul Amir Kamaluddin, 24, berkata inisiatif itu memang baik kerana ia dapat meringankan beban kos harian mahasiswa.

Ahmad Khairul yang kini menjalani latihan industri sebagai guru kaunseling dan perniagaan di Putrajaya berharap pemantauan berkala di gerai-gerai peniaga terbabit dapat dilaksanakan pihak universiti agar kualiti serta kuantiti makanan sentiasa pada tahap terbaik.

Presiden Majlis Perwakilan Pelajar (MPP) UMS, Eliezer Nevall Anthony berkata, program sedemikian dilihat membantu penuntut di UMS yang hampir 60 peratus terdiri daripada golongan B40.

“Program sebegini amat baik dilakukan oleh pihak universiti bagi menjaga kebajikan penuntut yang kurang berkemampuan. Harga RM3.50 yang dilaksanakan dengan beberapa pilihan menu adalah mencukupi untuk keperluan makanan harian penuntut di sini dan mereka berpuas hati,” katanya.

Beliau bagaimanapun menyarankan agar pelaksanaan program itu dibuat secara menyeluruh di dalam kampus itu memandangkan buat masa ini ianya ia hanya dilaksanakan di kafeteria tertentu. – BERNAMA


Mane pilih tak pegang gelas bir

Oleh: WAHYUDIN AL-BALINGI

TONGGAK Bayern Munich, Sadio Mane memilih untuk tidak memegang gelas bir ketika pasukannya mengadakan sesi fotografi sebuah iklan.

Di kota Munchen, memang terdapat festival khusus yang dijalankan tiap tahun. Festival itu dinamakan Oktoberfest.

Festival ini biasanya diadakan pada akhir September dan awal Oktober. Ciri-ciri khas festival ini adalah dengan tradisi bir yang melimpah.

Semua pemain Bayern memegang bir kecuali Mane. Dia hanya duduk di tepi dengan tersenyum tanpa memegang gelas bir.

Bekas pemain Liverpool itu tidak bersendirian kerana turut melakukan perkara sama adalah pertahanan Bayern, Noussair Mazraoui.

Ia bukan kali pertama Mane menunjukkan sifat sebagai Muslim yang taat. Semasa The Reds menjuarai Piala Carabao, dia menolak untuk membuka botol besar berisi bir.

Aksi Sadio Mane itu mendapat banyak pujian dari netizen.

Author

Media Variasi

View all posts

View all posts


MyAirline mohon maaf, percepat proses pulang wang

KUALA LUMPUR: MYAirline Sdn Bhd (MYAirline) memohon maaf kepada penumpang dan agensi penerbangan yang terjejas akibat penggantungan operasi syarikat itu.

Eksekutif interim MyAirline, Datuk Seri Azharuddin Abdul Rahman berkata, syarikat itu kini dalam proses mempercepatkan proses bayaran balik wang dan berharap kesemua penumpang MyAirline untuk bersabar.

“Kami juga sedang dalam usaha mewujudkan talian ‘hotline’ bagi membantu penumpang kami yang terjejas dengan lebih baik dan memudahkan proses bayaran balik, mereka (penumpang) digalakkan untuk menyediakan nombor tempahan mereka (PNR) dan e-melkannya kepada kami di customercare@myairline.my,” katanya dalam satu kenyataan pada Sabtu.

Azharuddin berkata, kesemua pekerja MyAirline masih dalam penggajian penuh dan tiada pekerja yang diberikan cuti tanpa gaji.

Khamis lalu, MYAirline mengumumkan penggantungan operasinya berkuat kuasa serta-merta sehingga diberitahu kelak.

Dalam satu kenyataan, Ahli Lembaga Pengarah syarikat itu memaklumkan, keputusan penggantungan tersebut dibuat kerana tekanan kewangan, yang menyebabkan operasi perlu digantung sementara menunggu penstrukturan semula pemegang saham dan permodalan semula syarikat.

Author

Fazleen Safina Abd Jamil

View all posts

View all posts